Коррупция – тараққиёт кушандаси - Халқ сўзи\n21 Январь, Сешанба\n16:48 27 Июнь 2019 Жамият\nЎзМУ проректори Нажмиддин Қодиров талабалар дунёқарашини муносиб равишда шакллантириш, уларнинг ҳуқуқий маданиятини ошириб бориш қанчалик муҳим эканлигини алоҳида таъкидлади. Бунинг учун энг аввало Ўзбекистон Республикасининг “Коррупцияга қарши курашиш тўғрисида”ги қонунини теран нигоҳ билан ўқиб-ўрганиш зарур.\nЎзбекистон Республикаси Олий Мажлиси Сенати Қонунчилик ва суд-ҳуқуқ масалалари қўмитаси раиси Ботир Матмуратов жамиятда, айниқса, ёш авлод камолга етадиган олий таълим муассасаларида коррупция балосига мутлақо йўл қўйиб бўлмаслиги, бу иллатни таг-томири билан йўқотиш зарурлиги ҳақида атрофлича сўз юритди.\nАйтиш жоизки, коррупцияга қарши кураш борасида ҳуқуқий маданиятни юксалтириш, порахўрлик, тамагирлик каби ҳуқуқбузарликларни аниқлаш ва уларга минбъад чек қўйиш, бундай жиноятларга қарши жазо муқаррарлигини ҳар бир шахс билиши зарур. Коррупция балосининг нақадар мудҳиш иллат эканини тушунган, уни онгли равишда идрок этган одам бу жиноятга қўл урмайди.\nБугунги кунда ҳар бир давлатда коррупцияга қарши кураш давом этмоқда. Ҳар бир давлат ва жамият коррупцияга қарши курашиш йўлини ўзи танлайди, аниқроғи, қандай йўл тўғри эканини ҳаёт кўрсатади. Қонунда коррупцияга қарши курашни кенг қамровда олиб бориш чоралари кўзда тутилгани, бу борада ҳар бир масалага алоҳида эътибор қаратилгани бежиз эмас.\nМутахассислар фикрича, коррупция сўзи “сотиш” ва “сотилиш” деган маъноларни ҳам англатар экан. Коррупцияга алоқадор одам қонунни бузишдан ташқари, ўзининг кимлигини, эътиқоди, маънавияти қай даражада эканини ошкор қилади. Бундай одам нафақат молиявий зиён-заҳмат етказади, балки давлатни, демократияни беҳурмат қилиб, обрўсини тўкади, унга нон-туз бериб катта қилган, илму ҳунар, обрў ва мансаб берган эл-юртнинг юзига оёқ қўяди. Олий ўқув юртида талабадан ё унинг ота-онасидан пора олган, тамагирлик қилган декан ё бошқа мансабдор шахс учун иймон, виждон, инсонийлик деган туйғулар бўлмайди. Улар харом-хариш йўл билан топганларини оиласида ўз фарзандларига ҳаром луқма егизаётганини тушунмайди. Бундай оилада ўсган ўғил-қизлар эртага ундан баттар очофат, юлғич, порахўр бўлиб ўсади ва бир кун албатта қопқонга тушиб, умри панжара ортида ўтади. Мана шу ҳақиқатни олий ўқув юртларидаги ҳар бир мансабдор шахс яхши билиб олиши зарур. У бугун қилаётган қинғирликларимни ҳеч ким билмайди, сезмайди, деб ўйлайди. Ваҳоланки, бугун одамларнинг кўзи очилмоқда. Олий ўқув юртида қайси декан ёки бошқа мансабдор шахс шунақа қинғирликлар қилаётганини атрофидагилар яхши билишади. Ориятли, виждонли зиёлилар улар ҳақда тегишли идораларга хабар бериб қўйишни ўзларининг виждоний бурчи, покиза яшашга интилган халқ олдидаги қарзи деб билмоқдалар. Шунга яраша олий ўқув юртлари ҳам аста-секин тозаланмоқда!\nКоррупция балосидан қутулиш, ислоҳотларни унинг чангалидан қутқариш шарафли бурчимиз эканлигини ҳамма бирдек тушунмоғи шарт. Акс ҳолда, ўзига тегишли хулоса чиқармай, порахўрлик ва тамагирликдан тийила олмаётган шахслар жазога тортилиши муқаррар!\nМаърузада таъкидланганидек, олий ўқув юртларида коррупцияга қарши кураш борасидаги ҳуқуқий таълим ва тарбияни кучайтириш масаласи долзарб аҳамият касб этмоқда. Тўғри ишлаб, ҳалол яшаш саодатини ёшликдан ўрганган одамнинг умри ҳаловатда бўлади. Адолатсизлик, қонунга ҳурматсизлик, касбу амалга, ишончга хиёнат қилиб бўлмаслигини ўқиб-уққан, порахўрлик ва коррупцияга, суиистеъмолчиликка қарши ўзида иммунитет ҳосил қилган ёшлар келажакда журъатли, виждонли инсон бўлиб етишади. Ҳалол меҳнат билан топилмаган бойлик тотли бўлмаслигини, ҳеч кимга буюрмаслигини, яхшилик эмас, ёмонлик ва кулфат келтиришини тушунади. Таниш-билишчиликдан давлат ва жамият манфаатларига зиён етмаслиги, қонунларга, инсоннинг қадр-қимматига рахна солинмаслиги керак. Ўзининг ғаразли мақсади учун ҳар қандай тубанликдан тап тортмайдиган масъул шахс нафақат олий ўқув даргоҳига, шу билан бир қаторда бутун жамиятга зиён етказади. Раҳбар ҳаммага ўрнак бўлиб, ҳалол ишлаб, фидойилик кўрсатиш ўрнига, киши билмас порахўрлик қилса, ёш кадрлар ундан нимани ўрганади? Қанақа ўрнак олади?\nДарҳақиқат, ҳар қандай вазиятда ҳам ҳалол одам ҳаётда ғолиб бўлиб, бахтли-саодатли яшайди. Бугун бутун жамиятимиз ана шундай покиза ҳаётга интилмоқда.\nТадбирда талабалар бу мавзуда ўзларини қизиқтирган саволларига атрофлича жавоблар олдилар.


Қозоғистон бош вазири Асқар Мамин (ўнгда) ва АҚШ Халқаро тараққиёт молия корпорациясининг бош директори Адам Болер 7 январ куни Нур-Султонда Марказий Осиёда инвестициявий ҳамкорликка оид битимни имзоладилар. [Қозоғистон бош вазирининг матбуот хизмати]\nНУР-СУЛТОН – Таҳлилчиларга кўра, йирик ҳажмдаги инвестициялар Марказий Осиё давлатларига COVID-19 пандемиясидан ўнгланишга ёрдам беради ва «C5+1»ни янада мустаҳкамлайди.\n«C5+1» Марказий Осиёнинг беш давлати – Қозоғистон, Қирғизистон, Тожикистон, Туркманистон ва Ўзбекистон билан бирга АҚШни ўз ичига олади ҳамда бу мамлакатларнинг умумий муаммоларини ҳал қилишда биргаликдаги чоралар ва мулоқот платформаси ҳисобланади.\n7 январ куни Қозоғистон, Ўзбекистон ва АҚШ ҳукуматлари Марказий Осиё инвестициявий шериклиги ташкил этилгани тўғрисида қўшма баёнот бердилар. Бу ташаббус «C5+1» платформаси орқали амалга оширилади.\n«Мазкур ташаббус доирасида АҚШ Халқаро тараққиёт молия корпорацияси (DFC), Ўзбекистон Инвестициялар ва ташқи савдо вазирлиги ва Қозоғистоннинг «Астана» Халқаро молия маркази томонидан Марказий Осиё ва минтақадаги хусусий сектор ўсишига ҳамда иқтисодий алоқаларни кенгайтиришга хизмат қиладиган лойиҳаларни қўллаб-қувватлаш учун беш йил ичида камида 1 млрд доллар маблағ жалб этилиши кутилмоқда», дейилади қўшма баёнот матнида.\nСуратда: Олмаотадаги COVID-19 тест маркази, ўтган йилнинг 1 июни. Йирик ҳажмдаги инвестициялар Марказий Осиё давлатларига COVID-19 пандемиясидан ўнгланишга ёрдам беради ва «C5+1»ни мустаҳкамлайди, дейди таҳлилчилар. [Канат Алтинбаев / Карвонсарой]\nБу шериклик минтақага инвестициялар жалб қилиш ва Марказий Осиё давлатларининг манфаатлари йўлида савдо-сотиқ, тараққиёт ва ҳамкорликни кенгайтиришга қаратилган.\nМинтақа COVID-19 пандемиясининг иқтисодий оқибатларига қарши курашаётган бир пайтда бундай миссиянинг аҳамияти беқиёс. У АҚШнинг Марказий Осиёда иқтисодий ўсиш ва фаровонликни қўллаб-қувватлаш борасидаги саъй-ҳаракатларини ҳаётга татбиқ этишдаги муҳим қадамдир, дейилади баёнотда.\nИштирокчилар ушбу ташаббусга бошқа мамлакатларнинг қўшилишини олқишлайдилар.\nҚозоғистон бош вазири Асқар Мамин DFC бош директори Адам Болер билан музокаралар ўтказди. Бу ҳақда бош вазирнинг матбуот хизмати 8 январ куни хабар берди.\n«Томонлар қишлоқ хўжалиги, туризм, логистика, инфратузилмалар, шунингдек молия ва технологиялар соҳаларида инвестиция ҳамкорлигини ривожлантириш истиқболларини муҳокама қилдилар», дейилади хабарда.\nУчрашувда Қозоғистон хусусий секторини ривожлантиришга қаратилган лойиҳа ва ташаббусларни устуворлик билан амалга ошириш зарурлиги таъкидланди.\nМузокаралар якунлари бўйича Остона халқаро молия маркази ва DFC расмийлари қиймати 1 миллиард долларгача бўлган қўшма инвестиция лойиҳаларини амалга оширишни кўзда тутувчи битимни имзоладилар.\n«C5+1» платформаси 2015 йилдаги илк учрашувидан бери барча иштирокчиларга чинакам фойда келтирадиган самарали механизм эканлигини исботлади.\nЎтган йилнинг 3 феврал куни Тошкентда Марказий Осиё ва АҚШ ташқи ишлар вазирлари йиғилишида сўзлаган АҚШ Давлат котиби Майк Помпео Марказий Осиё билан яқин алоқалар муҳимлигини таъкидлар экан, минтақада Россия ва Хитойнинг иқтисодий ва ҳарбий устунлигининг таҳдиди хусусида фикр билдирди.\n30 июнь куни Помпео ва Марказий Осиёнинг беш давлати ташқи ишлар вазирлари «Марказий Осиё ва минтақада иқтисодий барқарорликни мустаҳкамлаш ҳамда хавфсизлик ва барқарорликни янада кучайтириш бўйича ҳамкорликдаги чораларни» муҳокама қилдилар, дейилади учрашув иштирокчиларининг қўшма баёнотида.\n«Қозоғистон аввал бўлгани каби кўп қиррали шерикликка интилмоқда, аммо ҳозирда пандемия оқибатларини бартараф этиш, минтақавий ҳамкорликни ривожлантириш, минтақадаги хавфсизликни кучайтириш, шунингдек, АҚШ инвестициялари ва технологияларини жалб қилиш каби соҳаларда «C5+1»га катта умид боғланмоқда», дейди Нур-Султонлик сиёсий таҳлилчи Болатбек Исаев.\n«Биз ҳозирда «C5+1» афзалликларига яна бир бор гувоҳ бўляпмиз», деб таъкидлади у.\n«Иқтисодиётга киритилажак йирик инвестициялар – бу янги корхоналар, янги иш ўринлари ва аҳоли фаровонлигининг яхшиланиши демакдир», деди Исаев. «Охир-оқибат, бундан ҳар бир қозоғистонлик у ёки бу даражада фойда кўради.»\nЕОИИ умидларни оқламади\nЭкспертларнинг фикрича, «С5+1»га айниқса Қозоғистон кўпроқ қизиқиш билдирмоқда, сабаби Россия ва бошқа тўрт постсовет давлатни ўз ичига олган Евросиё иқтисодий иттифоқидан (ЕОИИ) кўпчилик Марказий Осиёликларнинг ҳафсаласи пир бўлган.\nҚозоғистон ва Қирғизистон ЕОИИнинг Марказий Осиёлик аъзолари ҳисобланади.\nМарказий Осиёлик мансабдорлар ва тадбиркорлар Кремлнинг ЕОИИ орқали юритаётган нохолис иқтисодий сиёсатидан норози.\nЎтган йилнинг 19 май куни Евросиё олий иқтисодий кенгаши (ЕОИК) йиғилишида Қозоғистон Москванинг иқтисодий блокдан ташқарида ҳамкорликни кенгайтириш таклифини рад этди. ЕОИК – бу ЕОИИнинг энг юқори даражали органидир.\nЯқинда россиялик сиёсат арбобларининг Қозоғистон ҳудудларига оид баёнотлари ортидан кўплаб қозоғистонликлар ЕОИИга очиқчасига қарши бўлиб қолишган.\nОлмаоталик сиёсий таҳлилчи Досим Сатпаев декабр ойида Facebook ижтимоий тармоғида жавоб чоралари, жумладан Қозоғистоннинг ЕОИИдан чиқиб кетиши кераклиги ҳақида ёзган.\n«Энди Қозоғистон ЕОИИ (Евроосиё иқтисодий иттифоқи) таркибидан чиқиши, сўнгра Ўзбекистон каби КХШТга (Коллектив хавфсизлик шартномаси ташкилоти) аъзоликдан воз кечиши керак», деб ёзган Сатпаев Кремл бошчилигидаги иқтисодий ва ҳарбий блокларни назарда тутиб.\nЎзбекистон 2012 йилда КХШТни тарк этган.\nСатпаевнинг пости ортидан бу фикрни маъқулловчи қатор изоҳлар қолдирилган.\n«Биз [ЕОИИдаги] раислигимиздан фойдаланиб, ЕОИИни тарк этишимиз керак», деб жавоб ёзган Facebook фойдаланувчиларидан бири Руслан Айтқул.\nЕОИИ аъзолари иттифоққа навбатма-навбат раислик қилади.\nЕОИИнинг Москвага қарамлиги Қозоғистон иқтисодиётига халақит бермоқда, деб ёзади Келдибек Захай.\n«Тайга иттифоқини (Евроосиё Божхона иттифоқининг ҳақоратомуз номи) узил-кесил ва бутунлай тарк этинг», деб маслаҳат берган Facebook фойдаланувчиси Эрмек Дусембеков.\n«Москва ЕОИИ фаолиятини бизнинг манфаатларимизга мос келмайдиган сиёсий мақсадларига йўналтиришга қайта-қайта уринмоқда», деди Нур-Султонлик сиёсий таҳлилчи Ернар Бейсалиев Карвонсарой билан суҳбатда.\n«Бу йил ЕОИИга Қозоғистон раислик қилмоқда, аммо шубҳа йўқки, Россия ўз кун тартибини илгари суришда давом этади».\nКремл мунтазам равишда Қозоғистонга фойда келтирмайдиган ташаббусларни илгари суриб келмоқда. Биз эса «мудҳиш COVID-19 пандемияси вақтида ҳам ЕОИИдан ҳеч қандай ёрдам олмадик», деди у.\nБизга ЕОИИ керак эмас. У фақат Россияга фойда келтиради.


ЎзА - Энг яхши интеллектуал мулк объектлари учун танлов эълон қилинди\nЭнг яхши интеллектуал мулк объектлари учун танлов эълон қилинди\n10.01.2018 15:29 Чоп этиш версияси\nЭнг яхши интеллектуал мулк объектлари учун "Best IP – 2018" танлови\nЎзбекистон Республикаси интеллектуал мулк агентлиги республикада энг яхши интеллектуал мулк объектларини аниқлаш ва ҳуқуқ эгаларини мукофотлаш орқали ихтирочилик ва илмий-техникавий ижодни рағбатлантириш, инновацион фаолликни ошириш, янги техника, технология ва рақобатбардош маҳсулотларни яратишга кўмаклашиш ҳамда ёшларнинг инновацион ишланмаларини қўллаб-қувватлаш мақсадида:\n“Энг яхши ихтиро”;\n“Энг яхши фойдали модель”;\n“Энг яхши саноат намунаси”;\n“Энг яхши селекция ютуғи”;\n“Энг яхши ЭҲМ учун дастур ва маълумотлар базаси”;\n“Ёшлар ўртасида энг яхши ЭҲМ учун дастур муаллифи”\nноминациялари бўйича "Best IP – 2018" танловини эълон қилади.\nТанловга сўнгги 3 йил (2015-2017 йиллар) давомида муҳофаза ҳужжатлари олинган ва амалда сақлаб турилган ихтиролар, фойдали моделлар ва саноат намуналари ҳамда маҳаллий муаллифлар (ҳуқуқ эгалари) томонидан яратилган ЭҲМ учун яратилган дастурлар ва маълумотлар базалари ҳамда селекция ютуқлари қабул қилинади.\nТанловнинг “Ёшлар ўртасида энг яхши ЭҲМ учун дастур муаллифи” номинацияси бўйича 40 ёшга тўлмаган, ўзининг ЭҲМ учун яратилган дастурига эга бўлган шахслар ҳужжатларини топшириши мумкин.\nТанловда иштирок этиш учун ҳужжатлар 2018 йилнинг 10 январидан 2018 йил 10 апрелига қадар қабул қилинади.\nТанлов ғолиблари “26 апрель – Халқаро интеллектуал мулк куни” арафасида эълон қилинади ҳамда эсдалик совғалари ва пул мукофотлари билан тақдирланади.\nТанлов иштирокчилари қуйидаги ҳужжатларни тақдим қилади:\n– ариза (танлов Низомининг 1-иловасига мувофиқ шаклда тўлдирилган);\n– муҳофаза ҳужжатларининг нусхаси;\n– объектдан фойдаланиш далолатномаси ёки объектнинг фойдаланишга тайёрлиги тўғрисидаги ҳужжатлар (тажриба ёки саноат синови далолатномаси, лицензия шартномаси, татбиқ қилиш далолатномаси ва ҳоказо).\nТанловга талабномалар иш кунлари соат 9:00 дан 17:00 гача 100000, Тошкент шаҳри, Мустақиллик шоҳ кўчаси, 59-уй (5-қават, Агентлик кутубхонаси) манзилида қабул қилинади. Шунингдек, танловга ҳужжатлар электрон тарзда tanlov@ima.uz электрон манзилида ҳам қабул қилинади.\nҲужжатлар “Энг яхши интеллектуал мулк объектлари учун “Best IP – 2018” танловига” деб кўрсатилган ҳолда топширилиши лозим.\nМаълумот учун телефонлар: 0 371 232-50-27, 0 371 232-50-50, 0 371 232-50-13.\nКўриб чиқиш учун қабул қилинган ариза ва ҳужжатлар танлов иштирокчиларига қайтарилмайди ва уларга тақризлар берилмайди.\nТанлов тўғрисидаги батафсил маълумотни Агентлик сайтидан (www.ima.uz) олиш мумкин.


Прокуратура болаларини ўлдираман деб қўрқитган ота бўйича маълумот берди - xabar.uz\nПрокуратура болаларини ўлдираман деб қўрқитган ота...\n21.01.2021 21:46 0 2247\nИжтимоий тармоқларда тарқалган «Қашқадарёда ота фарзандларини ўлдириш билан таҳдид қилди. Вазият шошилинч чора кўришни тақозо қилмоқда» хабари бўйича Қашқадарё вилоят прокуратураси қуйидагиларни маълум қилди.\nАниқланишича, фуқаро А.Р. томонидан вояга етмаган фарзандлари Ах.Ж. ва Ад.Ж.ларни ўлдириш билан қўрқитиб, ҳақоратлаб, тазйиқ ўтказиб келаётганлиги тасвирга олинган.\nВояга етмаган шахслар отаси томонидан муттасил қийнаб, уриб, ҳақоратлаб келинганлиги аниқланди.\nБугун, 21 январь куни вилоят прокурори Э.Таджиев томонидан мутасадди ташкилот вакиллари иштирокида вояга етмаган Ах.Ж. ва Ад.Ж.ни бувиси М.Х. билан бирга вилоят прокуратурасига таклиф қилиниб, ўтказилган суҳбат жараёнида вояга етмаган шахслар отаси томонидан муттасил қийнаб, уриб, ҳақоратлаб келинганлиги аниқланди.\nМазкур ҳолат юзасидан шу куннинг ўзида ЖКнинг 110-моддаси 2-қисми «а» банди билан жиноят иши қўзғатилиб, А.Р. қамоққа олинди.\nШунингдек, вояга етмаган шахслар ижтимоий ҳимояга олиниб, тергов ҳаракатлари юзасидан назорат ўрнатилди, дейилади хабарда.\nҚашқадарё бола прокуратура ота\nҲодиса Кеча, 15:30


Жиззах шахридаги «Хотира хиёбони» кайта реконструкция килинди — Жиззах телеканали расмий сайти\nБугун юртимизнинг кай бир гушасига борманг, яратувчанлик, курилиш, бунёдкорлик ишларидан кузингиз кувнаб, дилингиз яйрайди.\nУзбекистон Республикаси Президентининг 1999 йил 2 мартдаги фармонига асосан 9-май Хотира ва кадрлаш куни деб эълон килиниб, пойтахтимизда ва барча вилоятлар марказида Хотира майдонлари ташкил этилди. Жиззах шахрида барпо этилган хотира боги ва ундаги мотамсаро она хайкали бу йил Иккинчи жахон урушида фашизм устидан козонилган галабанинг 71 йиллиги муносабати билан кайта курилди ва янгидан таъмирлаш ишлари амалга оширилди.\nЖиззах шахридаги Хотира богидаги курилиш ишлари 2016 йилнинг 25 январида «Жиззах тадкикот» масъулияти чекланган жамияти лойиха смета хужжатлари асосида бошланиб, мазкур жамият курувчилари томонидан амалга оширилди.\nБу ерда 2 та айвон курилиб, унга Иккинчи жахон урушида халок булганларнинг исмлари ёзилган «Хотира китоби» урнатилди. Бундан ташкари кириш дарвозалари таъмирланди.\n800 метр 2 жойга брусчатка бетон копламалари, 1200 метр2 жойга гранит табиий тоши билан пардозлаш ишлари бажарилди.660 метр жой темир панжаралар билан уралди. Бу ишлар учун эса 6 миллиард сумга якин пул маблаги ажратилди.\n4,5 гектарлик ер майдонида эса ободонлаштириш ва кукаламзорлаштириш ишлари бажарилиб, 2 минг тупга якин каштан, крим карагайи, ок кайин, лола каби манзарали дарахт кучатлари утказилди.\nПрезидентимиз фармонида Хотира ва Қадрлаш кунининг умумхалқ байрами сифатида, кенг нишонланишини таъминлаш барча давлат, нодавлат ва жамоат ташкилотларининг, биринчи галдаги вазифаси эканлиги , Фашизм устидан қозонилган ғалабага ҳисса қўшган, Ватанимиз мустақиллиги учун жонини, бор куч-қувватини аямаган бирор бир фахрий, бирор бир киши унутилмаслиги кераклиги . Уларнинг ҳар бирига муносиб ҳурмат-эҳтиром кўрсатилиши алохида таъкидланган.\nМазкур хотира хиёбонининг таъмирланиши нафакат хотира ва кадрлаш куни балки, келгусида халкимизнинг яхши кунларига хизмат килиши хам назарда тутилиб, кенг куламда курилиш таъмирлаш ишлари бажарилди.Шахримиз куркига курк кушадиган яна бир маскан барпо этилгани кузларимизни кувонтиради. Зотан келгуси авлод вакилларига уларга такдим этилган мустакиллик неъмати, уз-узидан келмаганлиги, бунинг учун асрлар давомида турли курашлар олиб борилганлигини билишлари, тинчликнинг, озодликнинг кадрига етишлари учун даструл амал булиб хизмат килади.\n9-май Хотира ва Кадрлаш куни муносабати билан Иккинчи жахон уруши катнашчилари холидан хабар олинди.\nЎтганлар руҳини ёд этиш, тирикларга меҳр-оқибат кўрсатиш қадрият, қолаверса, ҳар бир кишининг инсонийлик бурчи саналади. Мана шу эзгу фазилатлар «Хотира ва қадрлаш» куни муносабати билан янада ёрқин намоён бўлади.\nМамлакатимизда Иккинчи жаҳон уруши даҳшатларининг гувоҳи ва иштирокчиси бўлган кишилар сафи тобора камайиб бормоқда. Маълумотга кўра, бугунги кунда Жиззах шаҳрида 14 нафар Иккинчи жаҳон уруши қатнашчиси истиқомат қилмоқда. Уларнинг 5 нафари эса нуроний онахонлардир. Фашизм устидан қозонилган ғалабага бу йил 71 йил тўлади.\nШу муносабат билан Жиззах вилоят хокимлиги, Жиззах шахар хокими Асрор Коибилов ва бир гурух ёшлар, бириктирилган вакиллар,\nЖиззах шаҳрининг Алишер Навоий маҳалласи, Каримкул Йулдошев кўчасида яшовчи Иккинчи жаҳон уруши қатнашчиси 93 ёшли Исмоил ота Исроилов хонадонида булишди.\nОтахон ўша даврларни юрагидаги куркинчли вокеалар куз олдига келиб хотирлайди.\n9-май Хотира ва кадрлаш куни муносабати билан Иккинчи Жахон уруши катнашчиси Исмоил отага давлатимиз рахбарининг фармонига асосан 800 минг сумм пул мукофоти ва байрам совгалари топширилди.\nШундан кейин вакиллар Жиззах шахри Улугбек махалласида истикомат килувчи 90 ёшли Бадриддин ота Садриддинов хонадонига ташриф буюриб, отахонни байрам билан табриклаб, байрам совгаларини такдим этишди.\nХокимлик томонидан бириктирилган бир гурух вакиллар, махала фаоллари Уратепалик махалласида яшовчи 97 ёшли Мусажон ота Йулдошев хонадонига ташриф буюришди. Мехмонлар ташрифидан хурсанд булган отахон кулларини дуога очар экан\nДуо килиб,бугунги кунларни шукронасини айтди.\nШу куни ҳокимлик томонидан бириктирилган вакиллар 14 нафар уруш қатнашчиларининг хонадонида бўлиб, уларни самимий тарзда муборакбод этдилар. 9-май хотира ва қадрлаш куни байрами олдидан анъанага айланиб бораётган бу каби тадбирлар ҳали давом этади. Мустакил юртимизда хар бир уруш қатнашчиси фахр ва эъзозда бўлади.\nВперед Шахмат бўйича жаҳон чемпиони Нодирбек Абдусатторовга ҳомий керак, чунки…\nНазад Биз буюк юрт фарзандларимиз! номли ёшлар фестивали Узбекистон буйлаб


Ироқ яна можаролар марказига айланди. Бу гал мамлакат ўзи учун янгича инқироз гирдобида қолди. Ироқдаги уруш вақтида туғилган ва дунёга келганидан буён урушдан бошқа нарса кўрмаган ёшлар мамлакатдаги коррупцион тизимдан тоқатлари тоқ бўлиб намойишга чиқишди. Бир ҳафтадан кўпроқ давом этган намойишлар камида 100 киши отиб ташланиши билан якунланди...\nАввалига интернет ва ижтимоий тармоқларни блоклаган Ироқ ҳукумати вазият жиддийлашиб кетганидан сўнг ёшларга ислоҳотлар таклиф қилди. 100 кишининг ўлдирилишини эса ҳукумат «номаълум снайперларнинг иши» деб атамоқда.\nНорозилик акциялари 1 октябрь куни пойтахт Бағдодда бошланди, кейин эса бошқа шаҳарларда ҳам минглаб одамлар кўчаларга чиқишди.\nНамойишларнинг илк кунларидан бошлаб полиция ва армиянинг махсус аскарлари одамларга фаол қаршилик кўрсатади. Ёш намойишчилар эса бунга жавобан баллонлар ёқишди, улар ҳатто 50дан ортиқ биноларга ҳам ўт қўйишди. Бинолар орасида ҳукуматга алоқадорлари ҳам бор эди.\n3 октябрь куни Ироқ ҳукумати мамлакатда комендантлик соати эълон қилди. Кейин эса Ироқнинг баъзи ҳудудларида интернет ўчирилди. Ироқ бош вазири Одил Абдул-Маҳди бу чораларни «ютиш керак бўлган аччиқ дори» деб атади. Ҳукумат раҳбарининг тусмол қилишича, намойишларга чора кўрилмаса, бу давлат тўнтаришига олиб келади.\nОдил Абдул-Маҳди камдан-кам ҳолларда телевидение орқали чиқиш қилади\nКейинги кун эса... Кейинги кун Al Jazeera нашри маълум қилишича, ҳақиқий қирғин бошланади. Ироқ хавфсизлик кучлари аскарлари ҳавога эмас, одамларга қарата ўқ узди. Қурбон бўлганлар сони соат сайин ошиб борди. Ироқ бош вазири Абдул-Маҳди бу отишмадан сўнг ҳукумат кучларига ўзини ҳимоя қилишдан бошқа топшириқ бермаганини айтиб, намойишчилар билан учрашишга тайёр эканини айтди. Аммо бу чиқиш ҳам фойда бермади. Эртаси куни янада кўпроқ одамлар кўчага чиқди ва яна ўнлаб одамлар ҳалок бўлди. Ироқ полициясининг ахборотига кўра, намойишлар вақтида 110 нафар одам ҳалок бўлиб, 6 мингдан кўпроқ одам яраланган.\nТерроризм енгилди, энди навбат коррупцияга\nИШИД чекинганидан буён Ироққа терроризмнинг тўғридан-тўғри хавфи камайди, одамларнинг эндиги мақсади коррупцияни енгиш. Халқ коррупциянинг зарари терроризмдан кам эмаслигини айтмоқда. Сингапур университетининг Яқин Шарқ институти эксперти Фанар Ҳаддоднинг айтишича, ироқликлар ўзларини узоқ вақт терроризм ва мамлакатнинг мавжуд бўлишига таҳдид ўртасидаги қопқонда деб ҳис қилишарди, ҳозир эса улар ўзларини сиёсий ва олигархларга хизмат қилаётган иқтисодий инқироз орасига тушиб қолгандек сезишмоқда.\nИроқдаги воқеаларни бутун дунёдаги нашрлар ёритмоқда. The Washington Post намойишчи болалардан бири билан гаплашди: «Биз Америка билан уруш вақтида туғилибоқ ўз келажагимизни йўқотдик. Биз сиёсий танишлари бор одамлар назорат қиладиган меҳнат бозорида ҳам кераксиз бўлиб қолдик. Агар ҳукумат бу вазиятни яхшиламаса, у фақат ёмонлашади».\nИроқ ички ишлар вазирлиги матбуот котибининг иддао қилишича, намойишчилар ва ҳарбийлар томонидан ўт очишларга «қора кучлар» аралашган. Унинг фикрича, одамларни номаълум снайперлар отган. Шунингдек, «қора кучлар»нинг одамлари намойишчилар орасида ҳам бўлган. Ироқ хавфсизлик кучлари бу борада суриштирув ўтказиб, чиндан оммавий қирғинда «номаълум снайперлар»нинг қўли борлигини тасдиқлади. Маълум бўлишича, кўпчилик бошидан ва юрагидан ўқ еб ҳалок бўлган (снайперлар тананинг шу ерларига отишади).\nИроқ қуролли кучлари эса бўлиб ўтган воқеаларда жавобгарликнинг бир қисмини ўз зиммасига олди.\n«Биз чегарадан чиққан командирларни жазолашни бошладик», дейилади ҳарбийлар баёнотида.\nШиаларнинг муқаддас куни Арбаин яқинлашмоқда. Бу намойишларнинг янги тўлқинини бошлаши мумкин\nИроқ ҳукуматида энг кўп ўринга эга диний раҳнамо Муқтада ас-Сарнинг партияси ҳукумат истеъфоси ва муддатидан аввал сайловлар ўтказишни талаб қилмоқда. Бу эса Ироқ ҳукуматини хавотирга солиб қўйди ва бош вазир исёнчиларни соатлаб эшитишга ва уларнинг талабларини бажаришга рози эканини бот-бот такрорламоқда.\nҲукумат диний раҳнамонинг чиқишидан ҳайиққанига яна бир сабаб шуки, яқинда Ироқнинг Карбало шаҳрида шиалар учун муқаддас кун ҳисобланган Арбаин бошланади. Сафар ойининг 20-кунида нишонланадиган бу кун жорий милодий йилда 19 октябрга тўғри келади. Айнан сафар ойининг 20-кунида қиёмат пайғамбари Муҳаммад (с.а.в)нинг набиралари, ҳазрати Алининг (р.а) фарзандлари имом Ҳусайннинг вафоти ҳақидаги хабар Мадинага етиб борган. Шу боис Карбалодаги имом Ҳусайн масжиди Арбаин куни миллионлаб одамлар билан гавжум бўлади (ҳар йил ўртача 15-18 миллион зиёратчи шу куни Карбалога боради). Экспертларнинг айтишича, Арбаин кунида йиғилган одамлар ақл бовар қилмас норозилик акциясини ўтказиши мумкин. Агар шундай бўлса, Ироқ ҳукумати вазиятни қўлдан чиқариши ҳеч гап эмас.\nЎзбекистонда янги давлат органи ташкил этилади. У коррупцияга қарши курашади


Уйидан қувиб чиқарилган онага фарзанди қайтарилди - xabar.uz\n03.11.2021 20:00 0 1629\nБухорода турмуш ўртоғининг уйидан қувиб чиқарилган аёлга МИБ Бухоро тумани бўлими аралашуви билан вояга етмаган боласи қайтарилди. Бошқарма давлат ижрочиси Асилбек Қандаҳоровнинг «Хабар»га маълум қилишича, жорий йилнинг сентябрь ойида 22 ёшли Ф.Ҳ. оилавий келишмовчиликлар сабабли турмуш ўртоғи Б.А. томонидан уйдан мажбурий равишда қувиб чиқарилган. Онанинг қаршилигига қарамай, вояга етмаган фарзанди ундан тортиб олиб қўйилган.\nФ.нинг фарзандини ўз тарбиясига олиши учун қилган хатти-ҳаракатлари зое кетган. У МИБ Бухоро тумани бўлимига мурожаат қилган. Давлат ижрочиси томонидан Б.А.га болани онасига ихтиёрий равишда топшириш тўғрисида бир неча марта огоҳлантириш хатлари юборилган. Шунга қарамай, ота фарзандини онасига топширишдан бош тортиб келган. Орадан икки ой ўтгач, ижро ҳужжатлари фуқаролик ишлари бўйича Бухоро туманлараро судига оширилган ҳамда суд боланинг она парваришига муҳтожлигини инобатга олиб, даъвони қаноатлантирган. Ҳали бир ёшга ҳам тўлмаган бола онасига қайтарилган.\nМаълум бўлишича, Ф.Ҳ. турмуш қурганидан буён оилада камситилиб келинган ва унга яшаб кетиши учун ҳеч қандай имкон берилмаган.\nМИБ эр-хотин фарзанд она ота\nҲуқуқ 14/04, 16:03\nВояга етмаган бола онасидан отасига олиб берилди. Сабаб?\nҲодиса 07/04, 16:58\nМИБ вояга етмаган болани қидиряпти


Ла-лига - 2016-17 / 28-тур / 20.03.2017 00:45\nЛуис Суарес (35, 53)\nЛионель Месси (45-пенальти)\nАндре Гомеш (89)\nЭльяким Мангаля (30)\nМунир эл-Ҳаддодий (45+1)\n90+2' Ўйин якунланди. "Барселона" - "Валенсия" 4:2.\n90+1' Монтойя сариқ олди\n89' ГОООООЛ! Андре Гомеш, 3:1! Неймар чап қанотда ҳимоячидан қочиб кетди, жарима майдончасига кирди ва ёрдамга етиб келган Гомешга узатма берди. Андре 5 метрдан дарвозани ишғол қилди\n86' Месси сариқ карточка олди, ҳакам эътироз бирдиргани учун. У кейинги ўйинни ўтказиб юборади\n85' Месси бирйўла 5 футболчидан ўтиб кетди, аммо олтинчисидан ўта олмади\n85' "Валенсия"да ўзгариш: Жоао Кансело ўрнига Баккали тушди\n83' Суарес офсайдда қолди\n83' Жарима зарбасини Суарес тепди. Тўп жонли деворга тегиб қайтди\n81' Шундоққина жарима майдончаси чизиғи устида Суаресга нисбатан фол ишлатилди. Гарай ноҳақ\n79' Майдон эгалари бир ҳужумда иккита хавфли вазият яратишди, аммо, бугун вазяитлардан фойдаланишда жуда ҳам оқсашмоқда Энрике шогирдлари\n77' Андре Гомеш огоҳлантирилди\n76' ВУУУУҲ! Неймар жаримадан хавфли зарба йўллади. Тўп устун ва тўсин кесишган жойдан майдонни тарк этди.\n74' "Барса"да ўзгариш: Рафинья ўрнига Андре Гомеш тушди\n74' Неймар бир ҳимоячини алдаб, чап қанотдан жарима майдончасига кирди ва ўнг оёқда зарба берди. Ноаниқ\n73' "Валенсия"да ўзгариш: Мунир ўрнига Дзадза тушди\n72' Вууууҳ! Неймардан узатма қабул қилган Месси чап томондан жарима майдончасига кирди ва чап оёқда зарба берди. Дарвозабон қайтарган тўп Суаресга келиб тушди, аммо Луис буни кутмаганди шекилли, тўпни бўш қолган дарвозага буриб қўя олмади\n69' Оҳо! Мессидан тўпни қабул қилган Суарес жарима майдончаси ташқарисидан зарба берди. Тўп тўсин устидан ўтиб кетди\n67' Иньеста сариқ карточка олди\n66' Вууууҳ! Месси чап қанотдан олдинга ўтди ва нариги қанотда очилган Рафиньяга аниқ узатма берди. Ярим ҳимоячи олдинга юриши мумкин эди, аммо у 17 метрлардан ўнг оёқда зарба берди. Тўпни Алвес эгаллади\n65' "Барселона"да ўзгариш: Ракитич ўрнига Сержи Роберто тушди\n64' Вуууууҳ! Мезбонлар қисқа паслар орқали комбинация ташкил қилишди ва Неймар жарима майдончасининг чап томонида тўпни эгаллаб, зарба берди. Зарба аниқ чиқмади, дарвозабон майдончасидан ўтиб кетаётган тўпга Иньеста ва Суарес ета олишмади\n62' Вууууҳ! Мессининг аниқ узатмасидан кейин Суарес бирга бир вазиятга чиқди ва ўткир бурчак остида зарба берди. Тўп устунга тегиб, майдонни тарк этди\n61' Иньеста жарима майдончаси ташқарисидан айланма зарба берди. Диего Алвес тўпни эгаллаб олди\n60' Оҳо! Неймарнинг узатмасига Рафинья қайчи услубида зарба берди. Бироқ у офсайдда қолган экан\n57' Неймарнинг узатмасидан кейин Ракитич жарима майдончаси ичида қабул қилди ва Мессига узатма берди. Лионель йиқилиб тушди, аммо пенальти эмас\n54' Вуууууҳ! Қарши ҳужумда Мунир жарима майдончасига кириб келди, аммо Пикени алдаб ўта олмади\n55' Месси жарима майдончасига кираётган Суаресга аниқ узатма берди. Аммо Луис имкониятдан фойдалана олмади\n54' Эътиборга молик жиҳат. Бугун Энрикенинг ёрдамчиси Унсуэ кўпроқ футболчиларга кўрсатма бермоқда. Демак, у келаси мавсумда "Барселона" бош мураббийига айланади\n53' ГОООООООЛ! Лионель Месси, 3:2! Бурчак тўпи қайтарилди, аммо Маскерано тўпни жарима майдончаси ичидаги Мессига етказди. Аргентиналик футболчи ўнг оёқда яқин бурчакни нишонга олди\n52' ВУУУУУҲ! Эҳҳҳҳҳҳ, Неймар! Мессининг ажойиб пасидан кейин бразилиялик футболчи бирга бир вазиятда жарима майдончасига кирди ва зарба берди. Тўп дарвозабоннинг оёғидан майдонни тарк этди\n51' Солер жарима майдончаси чизиғи устидан зарба берди. Тер Штеген тўпни эгаллаб олди\n50' Вуууҳ! Иньестанинг узатмасидан кейин Неймар жарима майдончаси ичида тўпни эгаллаб, бир ҳимоячидан ўтди, аммо зарба беришга улгурмади\n49' Неймарнинг узатмасини Суарес жарима майдончаси ичида тўхтата олмади. Акс ҳолда бирга-бир вазиятга чиқарди\n49' Неймар чап қанотда бир ҳимоячидан ўтиб кетди ва зарба берди. Тўп бошқа ҳимоячига тегиб қайтди\n46' "Валенсия"да ўзгариш бўлди: Орельяна ўрнига Абденнур тушди\n45+2' Биринчи бўлим якунланди. "Барселона" - "Валенсия" 2:2. Танаффус\n45+1' ГОООООЛ! Мунир эл-Ҳаддодий, 2:2! Хосе Гайянинг узатмасидан кейин Мунир дарвозабон билан бирга бир вазиятда дарвозани ишғол қилди. Ҳаддодий голни хурсандчилик билан нишонламади. Аксинча "Камп Ноу"га йиғилган мухлислардан узр сўради\n45' ГОООООЛ! Лионель Месси, 2:1! Аргентиналик футболчи марказ бўйлаб зарба берди. Дарвозабон ён томонга ташланди.\n44' Мангаляга қизил карточка ва "Валенсия" дарвозасига пенальти!\n43' Парехо огоҳлантирилди. Иньестани қўли билан тортиб қолди\n42' Вууууҳ! Суарес чап қанотдан жарима майдончасига кириб келиб, тўпни дарвозабон ёнидан думалатди, аммо тўп майдонни эртароқ тарк этган деб ҳисобланди\n40' Вууҳ! Зарбани Месси йўллади. Тўп тўсин юқорисидан ўтиб кетди\n38' Мангаля сариқ карточка олди. У шундоққина жарима майдончаси ярим айланаси ичида Мессига нисбатан фол ишлатди.\n35' ГООООООООЛ! Луис Суарес, 1:1! Неймар тўпни аутдан отиб берди ва Суарес бирга бир вазиятга чиқиб, ундан самарали фойдаланди!\n34' Иньестанинг узатмасини Месси рақиб жарима майдончаси ичида тўхтата олмади\n33' Вуууҳ! Неймар чап томонда икки футболчи орасидан ўтиб кетиб, тўпни орқароққа етказди. Рафиньянинг зарбаси ҳимоячига тегиб қайтди\n29' ГОООООООЛ! Эльяким Мангаля, 0:1! Бурчакдан етказилган узатмани бош билан дарвозага жойлаб қўйди!\n28' ВУУУУУУҲ! Мунир эл-Ҳаддодий бирга бир вазиятга чиқиб кетди, аммо вазиятдан фойдалана олмади! Бурчак тўпи\n27' "Кўк-анорранглилар" майдон марказида тўпни эгаллаб, тезкор қарши ҳужум ташкил қилишди. Месси Суаресни бирга бир вазиятга чиқараётганди, аммо ҳимоячи тўпни майдон ташқарисига тепиб юборди\n26' Неймар жарима майдончаси ичида йиқилди. Ҳакам пенальти йўқ дея эътироф этди\n25' Месси тўпни жарима майдончасига етказди. Диего Алвес тўпни эгаллаб олди\n24' Энцо Перес сариқ карточка олди. Неймарга нисбатан фол учун\n22' Месси жарима майдончасига кириб келган Иньестага пас берди. Тўпни Андрес эгаллай олмади\n21' Месси ўнг қанотдан жарима майдончасига кириб келди, аммо шерикларига пас бера олмади\n19' Вууууҳ! "Валенсия"нинг хавфли ҳужуми. Ўнг қанотдан етказилган узатмани Пике бир амаллаб қайтарди, аммо Солер 15 метрдан кучли зарба берди. Тер Штеген тўпни қайтарди, сўнгра уни Маскерано майдон ташқарисига чиқариб юборди\n16' ВУУУУУҲ! Месси кетма-кет бир неча футболчиларни алдаб ўтиб жарима майдончасига кирди ва чап оёқда олис бурчак томон зарба берди. Тўп тўсин устидан ўтиб кетди\n15' ВУУУУУУУҲ! Суарес жарима майдончаси ичида тўпни қабул қилди, Гарайни чиройли алдаб ўтди ва дарвозабон майдончасидаги Мессига узатма берди. Лионель кўнгилдагидек зарба бера олмади. Ҳимоячи тўпни қайтариб қолди. Сўнгра тўпни Алвес эгаллаб олди\n11' Мунир офсайдда қолди\n8' Бурчак тўпи ўйинга киритилганидан кейин Маскерано олис масофадан зарба берди. Тўп устун ёнидан ўтиб кетди\n8' ВУуууууҳ! Мессининг узатмасидан кейин Суарес жарима майдончасига кирди ва деярли бирга бир вазиятда иккита зарба берди. Дастлаб дарвозабон, кейин ҳимоячи хавфни бартараф этди\n5' Қарши ҳужумда "кўршапалаклар" яхши вазиятга эга бўлишди. Ҳужумчи жарима майдончасига кириб келди, Маскерано тўпни майдон ташқарисига чиқариб юборишга улгурди\n5' Иньеста чап қанотдан олдинга ўтди ва жарима майдончаси ичида очилаётган Суаресга узатма берди. Тўпни ҳимоячи эгаллаб олди\n3' ВУуууууҳ! "Валенсия" марказий ҳимоячиси қўпол хатога йўл қўйди ва тўпни Суарес эгаллаб олди. Дастлаб меҳмонлар хавфни бартараф этгандек кўринганди, аммо Иньестанинг узатмасидан кейин Суарес жарима майдончасига кириб келди ва дарвозабон майдончасига узатма берди. Ҳимоячи бир амаллаб тўпни майдон ташқарисига чиқариб юборди. Акс ҳолда Неймар дарвозани ишғол қиларди\n1' Баҳс бошланди. Тўпни ўйинга "Барселона" футболчилари киритиб беришди.\n' "Депортиво"га қарши ўйинда майдонга туша олмаган Неймар ва Рафинья бугун асосий таркибга қайтишди. Каталонияликлар ўзининг энг оптимал таркибида ўйинни бошлашмоқда\n' Испания чемпионатининг 28-тури доирасида «Барселона» ўз майдонида «Валенсия»ни қабул қилмоқда.\n' Хайрли оышом, ыадрли футбол мухлислари.


12 ёшли ўсмир дарс пайтида икки марта ўқ узди\nМаълум қилинишича, бола Сарс қишлоғида жойлашган Сарсинск ўрта мактабида отишма уюштирган. Ҳалок бўлганлар ва ўлганлар йўқ. У тезкор гуруҳ томонидан ҳибсга олинган. Ҳодисага нима сабаб бўлгани ҳозирча номаълум.\nДастлабки маълумотларга кўра, 12 ёшли ўсмир дарс пайтида «Сайга» номли ов қуролидан фойдаланиб, икки марта ўқ узган. Ўқитувчилар ўқ овозини эшитиб, синфларни қулфлаб қўйган. Қурол унинг отасига тегишли бўлган.\nБоланинг сўзларига кўра, тушида унга шундай қилиши кераклиги ҳақида айтилган. У, шунингдек, синфдоши билан «гаплашишни» жуда хоҳлаган.\nКиритилди: 09:54 18.10.2021. Ўқилди: 1065 марта. Фикрлар сони: 2 та.


Таран "Бунёдкор"га қарши учрашувни ўтказиб юборади\n12 май, 2017, 16:38\nҒузорлик футбол ишқибозларининг ёқимтойи “оқ бўрилар”нинг сардори Игорь Таран бугунги “Бунёдкор”га қарши баҳсда ҳам жиддий жароҳати борлиги туфайли ўтказиб юборади. Бироз аввал, бизга қўнғироқ қилиб “Бунёдкор” га қарши баҳсда жамоадошларига сайтимиз орқали яхши тилакларини етказиб қўйишимизни сўради.\n“Бугунги шиддатли баҳсда жамоадошларимга ёрдам бераолмаётганимдан афсусдаман. Жамоамизда кучли футболчилар жамлаган.\nЎйлайманки, ашшадий мухлисларимиз олдида зафарли юришларимизни давом эттириб, Ғузор ҳалқига байрам кайфияти туфҳа этишади. Насиб бўлса, майдонда йигитлар бир-жону, бир тан бўлиб мухлислар истаганидек албатта жамоамиз ғалаба қозонади. Барча воҳа футбол мухлисларини жамоамизни қуллаб-қувватлашини истайман. Йигитларга куч-ғайрат ва омад тилайман.-дейди Игорь Таран.\nЭслатиб ўтамиз, 7-тур доирасида ўрин олган “Навбаҳор”-“Шўртан” жамоалари ўртасидаги кескин курашларга бой баҳсда ғузорлик футболчилар кичик 1:0 ҳисобида мағлубиятга учраган эди. “Оқ бўрилар” сафида ўзининг ёрқин ўйинларни бошидан ўтказаётган жамоа тўпурари ва сардор сифатида майдонга олиб чиқаётган иқтидорли ҳужумчи Игорь Таран жароҳат олганди.


15 июль, 2020, 20:50\nУни ёрқин келажак кутмоқда\n“Уфа”нинг ўзбекистонлик ярим ҳимоячиси Остон Ўрунов қисқа фурсат ичида Россия премьер-лигаси ўйинларини кузатиб бораётган мутахассислар ва мухлислар эътибори ва эътирофини қозонди.\nХусусан, Россия премьер-лигасининг 28-турида Остон Ўрунов "Локомотив" - "Уфа" учрашувининг энг яхши футболчиси, деб топилди.\nҲамюртимизнинг ўйинини юқори баҳолаган нуфузли спорт нашрлари уни турнинг рамзий терма жамоасига киритди, таниқли мутахассислар эса Остоннинг маҳорати ҳақида ўз муносабатларини билдира бошлади.\n“Футбол на куличках” сайти илк маротаба Остон Ўруновни рамзий терма жамоага муносиб кўрди.\nМазкур манба мутахассислар Ўруновнинг ўйинини юқори баҳолади.\n“Москванинг “Локомотив” жамоаси билан учрашувда уфаликлар аввалдан ҳимоявий ўйин намойиш этишга қарор қилган эди. Бундай ҳолатда кўп нарса Ўруновнинг маҳоратига боғлиқ бўлади. Остонга тезкорлиги эвазига рақибдан қочиб кетиш ва дриблингига таяниб, ҳужумга ўтиш вазифаси юклатилган эди. Ўзбекистонлик ярим ҳимоячи мослашувчан, эгилувчан ва қоматига нисбатан тезлиги катта. Атлетик имкониятлари яккакурашларда ва прессингда ўзини эркин ҳис қилишини таъминламоқда. Ўрунов бир неча маротаба ҳужумларни якунлашга ҳаракат қилди. Лекин рақиб посбони Коченков ишончли ўйнади. Факт шуки, Ўрунов олти марта рақиб билан юзма-юз келди ва барча уринишда “Локомотив” футболчиларини алдаб ўтди”, - деб ёзади “Футбол на куличках”.\nОтахон газета – “Советский спорт” тур якунларига бағишланган таҳлилида Остон Ўруновни энг яхши 11 футболчи қаторида эътироф этди.\n“Ўзбекистон миллий терма жамоасининг 19 ёшли футболчиси Остон Ўрунов Вадим Евсеев яратган тизимнинг ажралмас қисмига айланиб бўлди. Уфаликлар “Локомотив”дек қудратли жамоага қарши оптимал таркибни майдонга тушира олмаган бир паллада Ўрунов етакчилик масъулиятини ўз зиммасига олди. Ўйин давомида рақибларини алдаб ўтди, дарвозага зарбалар берди ва ўткир паслар орқали хавфли ҳужумлар яратди. Айнан Остоннинг Артём Голубевга берган паси натижасида уфаликлар пенальти тепиш ҳуқуқини қўлга киритди ва ҳисобни очди”, - деб маълумот берди sovsport.ru.\nЎз вақтида Россия терма жамоаси ва “Спартак”даги фаолияти билан машҳур бўлган футбол эксперти Евгений Ловчев ҳам ўзбекистонлик легионернинг маҳоратини алоҳида тилга олди.\n“Уфа” таркибида ўзбекистонлик ёш ярим ҳимоячи Остон Ўрунов қатор учрашувларда ўзини кўрсатиб келмоқда. Менда шундай тасаввур уйғоняпти: бизнинг барча футболчиларимиз битта инкубатордан чиққанга ўхшайди – улар бир хил югуради, курашади, пас беради. Лекин бир биридан ажралиб турадиган жиҳати йўқ. Ўрунов пайдо бўлиши билан дарров рақибларни алдаб ўтишга, ностандарт қарорларини амалга оширишга, вазиятларга креатив ёндашишга киришади ва бу дарров эътиборни тортади. Энди мураббийлар унинг бошқа кучли жиҳатларини ҳам ривожлантиришлари керак бўлади, - дейди Евгений Ловчев.\nОстон Ўруновнинг ўзи келажакда Россия премьер-лигаси билан чекланиб қолмоқчи эмас. Истеъдодли футболчимиз “Манчестер Юнайтед”, “Реал” ва “Ювентус” каби жамоаларда ўйнашни орзу қилмоқда. Остоннинг ўзи айтганидек, “Уфа” Европа чемпионатларига ўтишда футболчимизга трамплин воситасини ўташи даркор.


Бизни қийнаётган “муаммолар” - Халқ сўзи\n13:56 28 Октябр 2019 Жамият\nИкковлон биринчи тўйхонага шошилдик. Машина радиосининг қулоғи буралган, ундан бир йигитнинг шаррос овози келарди. Йигит дунёда замонавий технологиялар кўз илғамас даражада тез ривожланиб бораётгани ҳақида бир нималарни гапираётган эди. Радионинг мурватини баландроқ қилиб бурадим.\nЯпония олимлари дунёдаги энг митти уяли телефонни яратишибди, катталиги пальтонинг тугмасича экан. Яна-тағин японлар одамга ўхшаб ҳис-туйғуси бор ажабтовур роботни синовдан муваффақиятли ўтказишибди.\nГермания ва Америка автомобилсоз олимлари такомиллашган, тезлиги соатига 100 километр бўлган электромобилни яратишга муваффақ бўлишибди. Олдингиларининг тезлиги 60 км/соатдан ошмаган экан.\nШвецарияда жаҳон олимлари йиғилиб, дунёнинг қандай яралганини, Буюк портлашни исботлаш учун каттта коллайдерни ишга тушириш бўйича маслаҳат қилишаётганмиш.\nАнглия олимлари коинотда қандайдир номаълум объектни аниқлашибди, шуни ўрганишаётганмиш.\nҲиндистон эса замонавий компьютерларни ишлаб чиқариш бўйича дунёда етакчи ўринларга чиқиб олиб, энди улар ҳам онгли робот ясашга тушиб кетишибди. Инсон юрагини алмаштириш бўйича юқори натижалардан бири ҳам Ҳиндистонда экан.\nТиниб-тинчимас дунё олимлари энди коинотдаги айрим сайёралар, масалан, Марс, Юпитер ва Ойда мавжуд бўлган табиий бойликларни Ерга ташиб келиш чорасини излашаётганмиш...\nДўстим кутилмаганда радио қулоғини бураб, пасайтирди.\n– Тўёнага пул топдингми, – деб сўради мендан.\n– Топдим, – дедим.\n– Элликдан кам эмасми? Мен юздан ажратяпман. Улар қизингни тўйига юзтадан қилишувди, чоғи.\n– Тўғри... Роса изладим, тополмадим, қарз сўрамаган танишим қолмади.\n– Ҳа, тўёна деганиям ғирт бошоғриқ. Аммо қанча оғир бўлсаям, олганни қайтариш керак. Тўй мавсумиям бошланиб кетди. Тўхтасин ҳам қизини чиқаряпти, келгуси шанба эрталаб ош.\n– Уф-ф-ф... Майли, келаси шанбагача бир чораси топилар. Тезроқ ҳайда, иккала ошгаям улгуриш керак. Биринчисига 6 да бориб, 40 минутларда қутулиб олсак, еттигача иккинчисига улгурармиз. Яхшиям, эрталаб машиналар тиқилинч эмас, бўлмаса, иккита ошга улгуришнинг ўзи бўлмайди.\nХудди гапимиз тугагандек, иккаламиз ҳам жим қолдик. Бу пайтда қизиқарли ахборот тугаб, мумтоз қўшиқлар дастури бошланган эди. Радио қулоғини бураб, ўриндиқ суянчиғига ўзимни ташладим-да, бир хўрсиниб кўзимни юмдим. Тўйхонагача мазза қилиб, “жонон-бўламан деб”ни эшитиб кетдик.\nАжойиб қўшиқ, дилни яйратади. Шундай буюк санъат асарларини яратган ота-боболаримизга тасанно айтмай иложинг йўқ. Эшитинг: “Жонон бўламан де-е-еб, ҳаммани куйдирасан-му, куйган бу фақи-и-ир-р-ларни яна ёндирасан-му!?”.


Ўғри қози бўладиган замонлар келди « Ўзбекистон Халқ Ҳаракати\nЎғри қози бўладиган замонлар келди\n17 January 2018 - 7:00\nЎн еттинчи боб\nМирзелимбай билан хайрлашган Баҳром киракашнинг соткасидан Нурлибекка қўнғироқ қилиб, Тўрабика иккалаларини кутиб олишни сўради. Орадан ўн дақиқа ўтмасдан овлоқ бир бекатда кутиб турган Нурлибек уларни олиб, машинасини тўғри уйига қараб ҳайдади. Баҳромнинг келишини эшитган Нурлибекнинг отаси билан онаси дастурхон ёзиб, уни кутиб турардилар.\nЧол Баҳромни бағрига маҳкам босиб, уни алқади.\n– Сендан отангнинг, боболарингнинг иси келади, ўғлим! – дея пешонасидан ўпиб, косасини тўлдирган кўз ёшларини сидирди.\nКампир ҳам йиғлаганча уни бағрига босди.\nУлар дастурхоннинг атрофида давра олиб ўтиргач, чол дуога қўл очиб:\n– Ўзбекларга ўтмишдаги сарвату саховатини, файзи-тароватини қайтар, туғишганларимни, жону жигарларимни дарбадарликлардан қутқар, бошларига чиқиб олган каззобнинг жазосини Ўзинг бер! – дея Аллоҳдан сўраб узоқ дуо қилди.\nТўрабиканинг кўзларига қаролмаётган Нурлибек бош эгиб юзига фотиҳа тортди. Бахшиллони эслаб, “Йигит ўлгур сатта азобларни берди. Хўп бўлди, ажаб бўлди” деяётган Тўрабиканинг ҳозир Нурлибек билан орасида бўлиб ўтган гапларни ўйлашга фурсати йўқ эди. У Бахшиллони ёзғираётганга ўхшаб кўринса ҳам, ич-ичидан унинг тўсатдан ўлиб қолганидан қаттиқ қайғурарди. “Нимага ўлади” деб ўйлар, унинг қандай сабаб билан ўлганига ақли етмасди.\n– Дуйсенбай деганлари одам эмас, – деди гап-гапга қовушгач чол. – Нурлибекга юз марта айтдим, бориб Баҳромни кўрайлик. Рози бўлса, бизникида юрсин, ўша топадиганини биз берамиз, бўлмаса бошқа бир иш изла, деб. Эрта-индин деб шу пайтгача пайсалга солиб келди. Атай шундай қилганини билиб турипман. Булар давлат одами бўлгани билан, унга тишлари ўтмайди. Ўғри қози бўладиган замонлар келди. Умуман олганда, мен ҳам Қоракўлга қайтмоқчи бўлиб ўн йиллардан бери шайланаман-у, қани энди йўлга чиқолсам. Булар бизларга ўхшамайдилар. Мол-дунё бўлса бўлгани. Қўшниси ўлса, азага чиқмайдилар. Бир қараб қўйиб, ўз ишлари билан бўлиб кетаверадилар. Ота-боболармиз, хон бўлди деса, ишон, бек бўлди деса, ишон, қилиғи қолипди деса ишонма деганларидек, буларнинг дунёси бошқа, бизники бошқа. Кенжамни ўша ёққа ташлаб келганман, барибир бир кун кетаман. Мабодо ўлиб қолсам, ўша ёққа олиб бориб, кўминглар, деб васият қилганман. Менга бу ёқлар ёқмади!\n– Мен иш излаб келмагандим! – дея Баҳром тарадудланди.\n– Биламан! – деди чол. – Нурлибек кейин айтди. Ўзбекистонда қамалмаган одам қолдими ўзи? Шўринг қурғур, бахтиқаро ўзидан бошқа ҳаммани қамади. Яқинда эшитдим, ростми-ёлғон билмайман, қизини ҳам қамаб қўйипди эмиш. Бечора ўзбеклар ёмғирдан қутулиб дўлга учрадилар. Бунақанги мустақилликдан кўра халққа ўша эски тузум ҳам авло эди. Қонун-қоида деган нарсалар бор эди!\n– Мен сизларни кўриб кетай деб атай кетмадим. Шартномага кўра киракаш бизларни Ўзбекистоннинг чегарасидан ўтказиб қайтиши керак эди, – деди Баҳром. – Сизларни кўрдим. Соғ-саломат экансизлар, кўнглим таскин топди. Энди менга дуо беринг. Сўнгра Нурлибек бировни топиб, мени жўнатиб юборсин. Ўзимиз кета олмаймиз. Биласиз, бизларни бу ерларда бир қадам босишга ҳам қўйишмайди!\n– Қайга кетасан?! – деди уни шу ерда қолади деб ўйлаган чол. – Борсанг, ушлаб қамашади-ку!\n– Тошкентга бормайман! – деди Баҳром. – Мана бу синглим билан Жиззахга ўтиб, бир-икки кун нима гап, нима сўз, ён-атрофда туриб аҳволни ўрганаман. Кейин вазиятга қараб бир қарорга келарман!\n– Бешбармоқ пишсин, еб кейин кетасан! – деди унинг фикри қаътийлигини англаган чол. – Нурлибек айтган жойинггача олиб бориб, сизларни жўнатиб қайтади. Манзилга етиб боргач, менга қўнғироқ қилиб, соғ-омон етиб борганингни билдириб қўй. Мен хавотир олиб, ич-этимни еб юрмай. Жуда инжиқман, эшитган бўлсанг керак?!\n– Ҳали тонг оқармади. Овқатнинг ҳожати йўқ! – деди ўзини ўнғайсиз сезган Баҳром. – Нурлибекнинг бориши шарт эмас. Мингта иши бор. Бирор ишончли одами бўлса, олиб бориб чегарадан ўтказиб қўйса, бўлди. Етиб боргач, сизга қўнғироқ қилиб билдириб қўяман.\n– Нурлибекнинг иши бир кун тўхтаса осмон узилиб ерга тушмайди. Ўзи олиб бориб қўймаса, мен тинчимайман! – деди чол. – Қолсанг яхши бўларди. Бир қўйни сўйиб, иккаламиз бир ҳафта есак, шунда дийдорингга тўярдим, болам. Ёнбошлашиб қадимгилардан гурунг этардик. Саҳарлари жойнамоз устида биллалашиб ота-боболаримизни эслаб дуолар қилардик. Мен ҳам ўтсам, излар кўмиладиганга ўхшаб турипди. Подшоларнинг феъли-хўйи шу бўлса, ота боласини кўролмайдиган кунлар ҳам етиб келади бир кун!\nНурлибек чошгоҳдан ўтганда Баҳром билан Тўрабикани Жиззахнинг чегарасига етказди. Уни олдинда ва орқада икки машина кузатиб борди. Қозоқ чегарачилари уни чест бериб кутиб олдилар.\nУ Баҳром билан Тўрабикани назорат постининг бошлиғига топширар экан:\n– Ўзбекистоннинг чегарасидан ўтказиб, ортингга қайтиб келмагунингча кутиб тураман! – деди. – Баҳром чегарадан ул-бул олиб ўтадиган бўлса, ёрдам берасан. Шунинг учун ўзбекларнинг чегара пости бошлиғи билан иккаласини таништириб қўй.\nУ кела-келгунча Қозоғистондан Жиззахнинг бозорларига контрабанда йўли билан кийим-кечак олиб ўтилишини, бозордаги савдогарларнинг бир-иккиси билан келишиб, юкларини чегарадан олиб ўтиб бериб турса, яхшигина пул бўлишини айтганди.\nНурлибек қучоқлашиб хайрлашар экан, Баҳромнинг чўнтагига бир даста пул тиқди. Чўнтагидан олиб, бу пулларнинг нуқул долларлар эканлигини кўрган Баҳром уялиб кетиб:\n– Нима кераги бор, дўстим? – деди. – Йўқ десам ҳам, қўярда-қўймай чол ҳам чўнтагимга бир даста пул тиқди. Шунинг ўзи етиб ортади. Ортиғига менда эҳтиёж йўқ.\n– Қўлимни қайтарсанг хафа бўламан! – деди Нурлибек. – Отам бошқа, мен бошқа. Наҳотки, қўлимдан келган ёрдамни ҳам бера олмасам. Сенда телефон рақамларим бор. Қачон зарур бўлсам, дарров қўнғироқ қил. Кеча-кундуз, вақт-бевақт деб тайсалланиб ўтирма. Айтган жойингга узоғи билан бир ярим-икки соатда етиб бораман…\nЧегара чизиқларини кесиб Ўзбекистон томонга ўтган Баҳромнинг кўзлари олдида табаррук бир тупроқ ястаниб ётарди. У барча Турон мусофирлари каби Туроннинг бир парчаси эди. У ҳам Туроннинг туғди-битти фарзанди бўла туриб, у ҳам Туронда мусофир эди. Унинг аҳволи ҳам Баҳром билан Тўрабиканикидан яхши эмасди. Уни ҳам оппоқ пахта воситасида хорлагандилар, таҳқирлагандилар. У бол тўла мева-чевалар етиштириш ўрнига қон, заққум-зардоб қусиб ётарди… Баҳром барчасини кўзлари олдига очиқ-ойдин келтирар экан, бўғзига нимадир тиқилиб келди. Шу бир лаҳзада унинг кўзлари олдидан нималар ўтмади. Бир лаҳза соатларга тенг бўлди…\n…У шу бир лаҳзада Қорасаройда пайдо бўлиб қолганди. Кийимлари устидан кўрпа тортиб ухлаётган Дуйсенбайнинг суратига кирган изқувар мистер Куаро бутун бинони хуррак отиб қоматга келтирарди. Ер қаъридан келаётганга ўхшаш бир товуш қандилларни силкитиб, жавонларни ларзага соларди. Токчалардаги буюмларга жон кирган каби турган жойларида қилпанглаб рақсга тушардилар.\nШунда хазиналар кавлаб олинган ўрадан “Ўлим” поезди чиқиб, Қорасаройга кириб келди.\n– “Пахтакор” бекати! – деди хуррак отаётган мистер Куаро. – Бу ердан “Дуйсенистон” йўлининг “Алишер Навоий” бекатига ўтилади. Вагондан чиқаётганларингизда буюмларингизни унутманг. Шубҳали буюмларни кўрганингизда метрополитен ходимларига хабар беринг. Огоҳ бўлинг!\nПоездлардан ҳеч ким чиқмади. Опа-сингил – Батангул билан Сатангул мистер Куарони каравоти билан кўтариб, биринчи вагонга олиб кириб қўйдилар. Сўнгра:\n– Эҳтиёт бўлинг, эшиклар ёпилади! – деган овози янгради. – Кейинги бекат “Мустақиллик майдони”. Ҳурматли йўловчилар, ёш болали, ногирон ва ёши катта йўловчиларга жой беринг! “Озодлик” бекатига борадиган йўллар ёпилган. Кўп чиранманг, фойдаси йўқ…\n– Бақрайиб қараб тураверасизларми? – деган Гулисипса, жон аччиғида чинқириб юборди. – Суяги келида туюлган жонивор, сизга бизга ўхшаган бир одам-ку, ҳайвон эмас-ку ахир… Вой, ўлмасам, нималар бўлаяпти?! Гўрсўхта эрим, бир этак баландли-пешли болаларим бор. Ўзинг сақла, Парвардигор. Мен ҳеч нимани кўрганим йўқ, Сен менга ҳеч нимани кўрсатмадинг!…\n– Нима дейишга ҳам ҳайронман! – деган Тўрабикка ҳайратдан ёқа ушлаб қолганди. – Айтсам, барибир ишонмайсиз…\n– Яхшиси, айтмай қўяқол! – деди ҳаммасидан хабардор Баҳром. – Одамнинг дилини хира қилмайдиган нарсалар хусусида гаплашайлик…


Эгилмаган, букилмаган, синмаган! « Ўзбекистон Халқ Ҳаракати\n04 December 2017 - 17:17\n1999 йил кузида Олий Судда Тошкент портлашлари юзасидан суд мажлисларидан бирига Мурод Жўраевни қўлларида кишан билан гувоҳ сифатида олиб келишди. Мен Мурод акани, то судья исми-шарифини эълон қилмагунича танимадим.\nОхирги марта уни 1994 йилда Туркияда кўрган эдим. Озиб-тўзиб кетган, фақат қулоқлари қолган эди, холос. Концлагердаги маҳбусларга ўхшар эди. Ҳақиқатда ҳам концлагер номини олган Жаслиқдаги қамоқхонадан олиб келинганди, адашмасам.\nСудья исм-шарифини тасдиқлагандан кейин ундан: “Муҳаммад Солиҳни танийсизми?” деб сўради. Мурод ака “танийман”, деганидан кейин “қандай одам?” деб савол берди. Мен ҳозир томоша бошланса керак, Мурод акани Солиҳни ёмонлаш учун олиб келишган, деб турган эдим, Мурод Жўраев вазмин, ҳорғин бир овозда “Мен таниган Муҳаммад Солиҳ миллатпарвар, ватанпарвар ва демократ одам” деб жавоб берди.\nУ “демократ” сўзига алоҳида урғу берди. Чунки Муҳаммад Солиҳ террорчи сифатида айбланаётган эди. Ва “мени тўғри тушунинглар, мен 1994 йилдан бери қамоқдаман, ундан кейин ҳеч ким билан кўришмадим” деб қўшимча қилди. Судья гапни узатиб ўтирмади ва “олиб чиқиб кетилсин” деди. Мурод Жўраевнинг гувоҳлигидан ҳафсаласи пир бўлганини яшириб ҳам ўтирмади. Қайтага буни залда ўтирганларга кўрсатишга ҳаракат қилди.\nМен суд жараёнларини кўп кўрган ва қамоқхоналардаги аҳволни яхши билсам ҳам, Мурод аканинг ҳолати менга ёмон таъсир қилди. Кўзимга ёш келди. Бошқалар кўриб қолмасин, дея тез-тез юриб, суд залидан чиқиб кетдим. Анча пайтгача ўзимга келолмай юрдим. Мурод ака ундан кейин ҳам қарийб 16 йил ўтирди. Эҳтимол, ана шу сўзлари учун ўтирди. “Ҳақиқат эгилади, букилади, синмайди”, деган мужмал гап бор. Буни Абдулла Орипов “Ҳақиқат эгилади, букилади, синмайди, аммо эгилиб, букилганда қобирғалари синиб кетади” деб янада мужмаллаштирган. (Шоир буни 1987йилда Наврўзни ёмонлаб қўйиб, кейин замон ўзгаргач, яна уни яхшилаш учун айтганди). Аммо мен ҳақиқатнинг эгилиб, букилиб, ўзбекча айтганда, қуллуқ қилиб, чой ташиб юришини тасаввур ҳам қилолмайман.\nҲақиқат эгилмайди ҳам, букилмайди ҳам, синмайди ҳам. Зотан, эгилиб, букилса, албатта синади. Бунга Мурод аканинг шунча йиллик қийноқ ва исканжалардан сўнг, Васила опага суяниб бўлса ҳам, қаддини тик тутиб тургани мисол. Аммо халқимизда бундан мантиқлироқ бошқа бир гап бор экан. Буни 2013 йилда қамоқдан чиққан Мамадали Маҳмудовни кўргани борганимда кашф қилдим.\nМамадали акани Жиззахнинг чекка бир қишлоғидан яқин қариндошлари-ўзлари тенги бир аёл киши кўргани келди. Ва сўрашаркан, биринчи айтган гапи “ўша ерларнинг шўр тузини ялаб келдингизми?” деган гап бўлди. Менга бу сўрашиш жуда қизиқ, айни пайтда жуда ҳам ўринли туюлди. Халқимиз қанчалик доно!. Чунки 17 йил қамоқда ўтириб келган одамдан “яхши келдингизми?” деб сўраш ғалати. Аммо “шўр тузларни ялаб келдингизми?” деган гап жуда мантиқли эди.\nМурод ака ҳам 21 йил давомида не-не қамоқхоналарнинг шўр ва заҳарли тузларини ялаб келди. Оиласига қовушгани рост бўлсин!. Оллоҳ қамоқда ўтган умрини ҳам қўшиб берсин!. Бошқа сиёсий маҳбуслар ҳам тез орада озодликка қовушсин!


Материалы за 01.11.2020 » Esdalik.uz - ёшлик илҳомлари\nEsdalik.uz - ёшлик илҳомлари » Материалы за 01.11.2020\nОта томондан бобомнинг миллати инглиз, ўзи ҳарбий ва бурни негов эди. У икки марта уйланган ва етти ўғил, тўрт қизга ота бўлган. Она томондан бобомнинг миллати швейцар бўлиб, бу ҳам негов бурун эди, деҳқончилик қиларди, биргина хотиндан олти ўғли, олти қизи бор эди. Шу боис мен фақат туғишган тоға ва холалардан эмас, балки почча-тоға ва келинойи-холалардан ҳам ёлчигандим. Бу жуфтликлар ҳаддан ташқари серпушт бўлгани сабабидан, болалик йилларимда атрофимда турли ёшдаги неговбурун амакилару холалар, мақтанчоқ ўсмирлару вайсақи жувонлардан тортиб, дарғазаб қиролича Викторияга ўхшаб, бошига чепчиги қия қўндирилган елимшак чақалоқларгача тўлиб-тошиб ётарди.\nСинфимизда Мадат, Самад ҳамда Амирхонлар бўла туриб Артаваздни Турк ёки Бегона деб атардик. У пайтларда бунинг сабабини билмасдим. Энди биламан. Бечора акалари ёшига тўлмай кетма-кет нобуд бўлишгани учун, кампирлар унинг онасига, кейинги болангга туркчами, курдчами, хуллас, шунга ўхшаш бошқ миллатга хос исм қўйиб кўргин, дея маслаҳат беришади. Гўё шу йўл билан ажални чалғитса бўлар эмиш, тавба, арман боласи ўзга миллатга мансуб исм остида беркиниб яшаётганини худди ажал билмайдигандек. Хуллас, бошқа иложи йўқ, ирими шунақа, деб тушунтиришади. Ота-она ноилож эскиларнинг гапини икки қилмай, кейинги туғилган боласига туркчами, курдчами, ишқилиб, Артавазд деб исм қўйишади.


«МЕН БОТИР БЎЛИБ ТУҒИЛГАНМАН!» - “Китоб дунёси” газетаси сайти\n«МЕН БОТИР БЎЛИБ ТУҒИЛГАНМАН!»\n956 марта кўрилган.\nБолалик тунларим осуда ва тинч, сеҳрли эди... Тонг отиши биланоқ тезроқ кеч тушишини, бувижонимнинг янги эртакларини эшитишни кута бошлардик. «Бугун қандай эртак айтиб берасиз», — деб ҳоли-жонига қўймасдик. Бувим ухлаб қолгунимизча эртак айтиб берарди. Афсонавий баҳодирлар ҳақида ҳикоя қилган кунлари эса эртак тугагунича мижжа қоқмасдим. Кўз ўнгимда Ватани, халқи учун жангу-жадалларга кираётган қаҳрамонларнинг қиёфалари, халқнинг олқишлаётгани намоён бўларди. Баъзан эшитишдан тўхтаб, тасаввуримда жонланган ғаройиб манзаралардан янгидан-янги саргузаштлар, ҳикоятлар ўйлаб топардим. Уларнинг ўрнига ўзимни қўйиб кўрар ва қувончимдан теримга сиғмасдим. Назаримда, уйини, ота-онасини, опа-синглисини, ёр-дўстларини, Ватанини ҳимоя қилишдан каттароқ, олижаноброқ иш йўқ эди. Кўча-кўйда ҳарбийларга кўзим тушгудек бўлса, бутун вужудимни англаб бўлмас ҳаяжон чулғаб олар, кўринмай кетгунича ортидан қараб тураверардим. Секин-аста ўша хаёллар орзуларга айланди. Бугун эса олдимга қўйган энг катта мақсадларимдан бири. Айниқса, маҳалламиздан биров армия хизматидан қайтса, ўшаларнинг уйига танда қўяман. Гўё унга яқин юрсам, ҳозир улғайиб қоламан-у, ўша пайтнинг ўзида Ватан ҳимоясига отланаман. Қачон улғаяман, деб сабрим чидамайди. Ўзимча бўйимни ўсган-ўсмаганини ҳар куни чамалайман. Вақтнинг тошбақадай имиллаб ўтаётганидан баъзан жаҳлим чиқади. Бундан, ҳатто ўзимни қўярга жой тополмайман. Ватан ҳимоячиси бўлиш мақсадию қалбимдаги шижоат ўзим билан бирга бўйлаб бораётганини фаҳмлайман. Баъзан уларнинг олдинлаб бораётганини илғайман. Мақсадинг аниқ бўлса, манзил бир қадам, дейди онам. Аммо бола бўлганим учунми, манзилим узоқдай кўринади. Олий мақсадга етишмоқни чин кўнгилдан тилайман.\nБобом ҳар куни дастурхон ёнида дуо қилар экан, тинчлигимиз, фаровонлигимиз учун Оллоҳга шукроналар айтади. Кўзларида ёш билан: «Тинчлигимизни асраётганларни Оллоҳ асрасин», — дегани-деган. Бу гаплар мени тўлқинлантириб юборади. Бир кун келиб мени ҳам таниган-танимаган шундай дуо қилади, деб кўнглимдан ўтказаман. Шундай ажойиб дуоларга муносиб бўлиш учун ҳам Ватанингни, халқингни, яқинларингни ҳимоя қилгинг, уларнинг тинчлигини асрагинг келади.\nБир куни бувам билан суҳбатлашиб ўтирганимизда бир гап айтиб қолдилар. «Қўзим, ниятинг пок. Беғубор ниятлар эса, шубҳасиз, ушалади, бироқ бу мушкул вазифа. Масъулияти елкангга оғирлик қилмасмикан. Ҳамма кечалари ўз уйида ухлаётганида сен киприк қоқмаслигинг керак. Ҳарбий учун қишнинг қаҳратонию ёзнинг жазирамаси бўлмайди. Улар ҳар қандай вазиятда Ватан тинчлиги учун жонини аямаслиги керак. Гапларимни яхшилаб мушоҳада қилиб кўр, шунга тайёр бўлсанг, бу ишга бел боғла. Ватан ҳимоячиси бўлиш учун оддий ҳаваснинг ўзи камлик қилади», деди.\nЖавобим ўша ондаёқ тайёр эди, бироқ бувам мулоҳаза қилгани фурсат берди. Ана шу фурсат туфайли танлаган йўлим ҳақида ўйладим. Келажагимга олиб борадиган ягона йўл шу эканлигини чин дилдан ҳис қилдим. Мен ботир бўлиб туғилганман. Мен тўғри йўлдаман, буважон! Мақсадимдан ҳеч қачон оғишмайман!


"Сотиб олган намунали уймизнинг ҳоли хароблигидан ҳолимиз хароб"\n"Сотиб олган намунали уйимизнинг ҳоли жуда хароб"\n"Биз Андижон вилоятининг Бўз туманида намунали уй олганмиз. Уймизнинг ҳоли жуда хароб. Бизни алдаб юриишибди қачондан бери.\nСув минораси умуман йўқ. Ҳужжатда "газлаштирилган" деб ёзган. Бироқ, газ линияси ҳам йўқ. Бирорта жойи краска қилинмаган. Ҳожатхонанинг эшиги йўқ. Деворлари тўкилиб ётибди. Оддий тунука қилинган. Томига қизил черепица ётқизмаган.\nУйнинг ичидаги полларни бошқатдан қилдик. Ўзимиз краска қилдик. Биронта ҳам розетка йўқ эди. Ўзимиз қўйдирдик. Иккита хонада ва ваннада чироқ ёнмайди. Удлинитель улаб, ёқиб ўтирибмиз.\nТашқаридаги деворлар ҳам умуман краска бўлмаган. Ахир биз ҳар ой пул тўлаябмизку банкка?! Суратларда кўришингиз мумкин барчасини.\nПрезидент бунақа виждонсизларга ишониб, шунча пул ўтказган, аммо булар қилган ишининг аҳволи мана шу. Қизил черепицанинг ўрнига ялтироқ тунука қоқиб қўйган деворнинг устига. Котелхона эшигининг таги бир қарич очиқ. Уй ичидаги эшикларнинг калитлари йўқ.\nУйга киришнинг тепасидаги шапкасини ярим метр қилиб, тунука билан ўраб ташлаган. Лойиҳада унақамас. Каттароқ бўлиши керак эди. Шундай ёмғир ва қор уриб беради уйнинг ичига… Кейин ўзимиз тўсдик каттароқ қилиб".


Тошкент вилоятининг Қибрай, Зангиота, Чиноз ва Тошкент туманларидаги айрим мактабларда ўқувчи ва ўқитувчилар орасида коронавирус аниқлангани боис, ўқиш онлайн режимга ўтказилди. Бу ҳақда Тошкент вилояти ҳокимлиги матбуот хизмати хабар берди.\nРеспублика Санитария-эпидемиологик осойишталик ва жамоат саломатлиги хизматининг 2021 йил 4 мартдаги 17-8/1453-сонли кўрсатма хатига асосан коронавирус касаллиги аниқланган ҳолларда мактабларда синфлар онлайн ўқиш тизимига ўтиши белгиланган.\nМаълум қилинишича, 15 март куни Қибрай туман «Ўнқўрғон» маҳалла фуқаролар йиғинидаги 30-мактаб ўқувчиси ва Салар шаҳарчасидаги 5-мактаб ўқувчисида коронавирус аниқланган. Шу боис, 30-мактабдаги 9-«А» синфи ва 5-мактабнинг 6-«А» синфи тўлиқ онлайн тарзда ўқитишга ўтказилган.\nШунингдек, Зангиота туманидаги 29-мактабнинг 7-«А» синфидан 1 нафар, 7-«Б» синфидан 2 нафар ва 11-синфидан 1 нафар ўқувчида коронавирус аниқлангани сабабли 12 мартдан ушбу синфлар ҳам онлайн тартибда таълим олишга ўтказилган.\nЧиноз туманидаги 17-умумтаълим мактаби 4-«А» синф раҳбари Сурайё Тошкенбоева 13 март куни COVID-19 инфекциясига гумон қилиниб, Зангиота туман юқумли касалликлар шифохонасига ётқизилгани сабабли, 15 мартдан 17-умумтаълим мактаби 4-«А» синф ўқувчилари 14 кун муддатга онлайн ўқиш тизимига ўтказилган.\nБундан ташқари, Тошкент туманидаги 17-мактаб ўқитувчиси ва унинг оила аъзоларидан тест намуналари олинганда оила аъзоларининг 3 нафарида коронавирус инфекцияси аниқланган. Шунингдек, 23-мактабнинг 6-синф ўқувчисида ҳам инфекция қайд этилган.\n«Юқоридагиларни ҳисобга олиб, вилоят ҳудудидаги айрим мактабларда эпидемиологик вазият беқарорлигини кўриш мумкин. Шу боис, вилоят аҳолисидан яна бир бор ўз саломатлигига бефарқ бўлмасликни, оддий профилактик тадбирларга риоя қилишни, яъни ниқоб тақиш, ижтимоий масофага амал қилишни сўраб қоламиз», дейилади вилоят ҳокимлиги матбуот хизмати хабарида.\nАввалроқ Тошкент вилоятида ҳам карантин чоралари кучайтирилиши ҳақида хабар берилганди.


Жаҳон банки қашшоқлик даражаси камаяётганини маълум қилди - Darakchi\nЖаҳон банки қашшоқлик даражаси камаяётганини маълум қилди\nДУНЁ 05.10.2015, 15:31\n2015-йилда қашшоқлик даражаси биринчи маротаба сайёра аҳолисининг 10 фоизидан камроғини ташкил этади. Бу ҳақда Жаҳон банки маърузасига таяниб, “РИА Новости”хабар бермоқда.\n“Бу дунёдаги бугуннинг энг яхши хабари. Мазкур ма‘лумотлар қашшоқликнинг ўта оғир кўринишларига нуқта қўйган инсоният тарихидаги биринчи авлод бўлишимиздан дарак беради”, — дейди банк президенти Жим Ён Ким.\nЖаҳон банки тахминларига қараганда, 702 миллион киши ёки эр юзи аҳолисининг 9,6 фоизи қашшоқликда яшамоқда. Уларнинг аксарияти Осиё ва Африка давлатлари ҳиссасига тўғри келади. 2012-йилда қашшоқлар сони 902 миллион киши (сайёра аҳолисининг 13 фоизи)ни ташкил этган. 1999-йилда бу рақам 29% дан иборат бўлган.\nЖаҳон банки президентининг айтишича, ривожланаётган давлатлар иқтисодиётининг фаоллашуви ҳамда таълим ва соғлиқни сақлаш соҳаларига йўналтирилган сармояларнинг ошиши қашшоқлар сонининг камайишига сабаб бўлди\nAмерикалик афсонавий тележурналист Ларри Кинг вафот этди\nCOVID-19'нинг британча штаммида ўлим хавфи 30%га юқори — Борис Жонсон\nЗойир Мирзаевнинг қишлоқдаги бир туни қандай ўтди? (фото)\nНавоийда 2-гурух ногиронини бўйнига арқон солиб, азоб берган шахс қўлга олинди(фото ва видео)\nОддий фуқаро лотереядан 1 миллиард доллар ютиб олди\nЎзбекистон вилоятларидан бирида кучли шамол оқими сабаб фуқаролардан уйдан чиқмаслик сўралмоқда


Осиё ўйинлари. Ўзбекистон ОТЖ бугун Жанубий Корея тўсиғидан ўта оладими?\nОсиё ўйинлари. Ўзбекистон ОТЖ бугун Жанубий...\n27.08.2018 11:01 0 1673\nИндонезияда давом этаётган XVIII Осиё ўйинлари бугун футбол бўйича чорак финал баҳслари бўлиб ўтади. Унда Равшан Ҳайдаров бошчилигидаги футболчиларимиз Жанубий Корея терма жамоасига қарши ўйин ўтказадилар. Учрашув бугун Тошкент вақти билан соат 14:00да бошланади.\nЖанубий Корея турнирни у қадар барқарор бошлай олмади. «E» гуруҳида гарчи дастлаб Баҳрайнни 6:0 ҳисобида енгган бўлса-да, иккинчи турда Малайзияга 1:2 ҳисобида мағлубиятга учради. Учинчи турда Қирғизистонни кичик ҳисобда енгиб, гуруҳда иккинчи ўринни эгаллади. Аммо нимчорак финалда Эронни ишончли тарзда 2:0 ғисобида енга олди.\nЖанубий Корея турнирга кучли таркиб билан келган. Таркибда мусобақа регламентига рухсат этилган уч нафар 23 ёшдан катта футболчилар қаторида «Тоттенхэм» ҳужумчиси Сон Хён Мин, «Гамба Осака» футболчиси Хванг Уи-Жо бор.\nШунингдек, кореяликлар таркибида бошқа бир қатор легионер футболчилар ҳам бор.\nРавшан Ҳайдаров шогирдлари эса турнирни юқори темпда ўтказишмоқда. Ўтган тўрт учрашувда 13 та гол урилиб, бирорта тўп ўтказиб юборилмади.\nШу йилнинг январ ойида бўлиб ўтган ёшлар ўртасидаги Осиё чемпионатида Равшан Ҳайдаров шогирдлари Жанубий Кореяни йирик ҳисобда мағлуб этгандилар. Бугун ҳам футболчиларимиздан шундай ишончли ғалаба кутиб қоламиз.\nЧорак финал доирасида бугун қуйидаги ўйинлар бўлиб ўтади:\n14:00 – Ўзбекистон – Жанубий Корея\nЖанубий Корея Осиё ўйинлари Ўзбекистон ОТЖ\nСиёсат 20/03, 12:16


Рўйхатга қўйиш соддалаштирилди\n25 Мая 2020 1087\nҲукуматнинг прописка қилиш тартибига оид қарорига ўзгартишлар киритилди.\n2020 йил 22 майда Ҳукуматнинг 320-сонли “Ўзбекистон Республикасида доимий ва вақтинча прописка қилиш тартибини янада соддалаштириш чора-тадбирлари тўғрисида”ги қарорига ўзгартириш ва қўшимчалар киритилди.\nПрезидентнинг ПФ-5984-сон Фармони (https://t.me/huquqiyaxborot/6996) билан доимий яшаш жойи бўйича рўйхатга олиш бўйича қатор янги тартиботлар белгиланган эди.\nДХМлар ва ЯИДХП орқали рўйхатнинг(https://www.lex.uz/docs/1869805)1, 6 ва 7-бандларига мансуб фуқаролар доимий рўйхатдан ўтишлари мумкин.\nДоимий рўйхатга олиш учун ариза берувчи МваФРБгамурожаат қилади ва белгиланган ҳужжатларни тақдим этади.\nЯъни, рўйхатга олишни расмийлаштириш учун 1 кун талаб этилади (ҳозирда 3 кун), деб хабар беради Адлия вазирлиги матбуот хизмати.


Дунёдаги вазият: Лотин Америкасида вазият оғирлашмоқда, Британияда сиёсий можаро - Zamin.uz\n09:36 / 28.05.2020\nЖонс Ҳопкинс Университети маълумотига кўра, дунёда коронавирусдан зарарланиш билан боғлиқ ҳолатлар сони 5,7 миллиондан ортди, 354 мингдан ортиқ киши ҳалок бўлди. Тиббиётчиларни сўнгги вақтларда Лотин Америкасида юзага келган вазият ташвишга солмоқда. Ушбу қитъада коронавирусдан касалланиш ҳолатлари сони кескин ўсди ва Панамерика соғлиқни сақлаш ташкилотининг тасдиқлашича, пандемия ўчоғи айнан шу минтақага кўчиб ўтган.\nБразилияда илк ҳолат 26 февраль куни қайд этилганди / Getty Images\nБразилияда касалланиш ҳолатлари сони 400 мингга яқинлашган, мамлакат касалланиш даражаси бўйича жаҳонда иккинчи ўринда бормоқда. Мекиска, Чили ва Перуда ҳам Covid-19’дан зарарланиш ҳолатлари юқори тезликда ўсмоқда.\nМинтақада илк ҳолат 26 февраль куни Бразилияда қайд этилганди ва тез орада касаллик бутун қитъага ёйилди. Айни вақтга келиб Лотин Америкада касалланиш ҳолатлари сони 750 мингдан ошган, 40 мингдан ортиқ бемор вафот этган.\nҲозирча касалликдан ўлим даражаси Европа ва АҚШдагидан кўра пастроқ, аммо экспертлар бу ҳудудларда аҳолини тест қилиш даражаси паст бўлгани туфайли барча ўлим ҳолатлари қайд этилмаётганини айтишмоқда.\nЭнг юқори ўлим даражаси аҳоли нисбатан энг зич бўлган ҳудудларда - Мексика (8 мингдан ортиқ) ва Бразилияда (24 мингдан ортиқ) қайд этилмоқда.\nШу билан биргаликда, айни вақтда АҚШ ва Европа давлатларида кунлик ўлимлар сони пасаймоқда, Лотин Америкасида эса кунлик ўлимлар сони кундан кунга ортмоқда.\nДоктор Карисса Этьеннинг сўзларига кўра, Лотин Америкаси эпидемиянинг янги ўчоғига айланганига ҳеч қандай шубҳа йўқ\nБразилия, Мексика ва Перуда ҳар икки-уч ҳафтада ўлимлар сони икки баробарга кўпаймоқда.\nПанамерика соғлиқни сақлаш ташкилоти раҳбари Карисса Этьен «бу минтақа пандемия марказига айланганига ҳеч қандай шубҳа қолмагани» ҳақида гапирди.\nЭкспертлар Лотин Америкасида эпидемия ўз чўққисидан ҳали ўтмаганини қайд этишмоқда.\nБу вақтда Еврокомиссия Европа Иттифоқининг пандемиядан катта зарар кўрган давлатлари учун 750 млрд евро ажратишга қарор қилди.\nПандемия туфайли келиб чиққан иқтисодий инқироз ЕИнинг барча 27 аъзо-давлатига таъсир қилди, аммо айрим давлатларда эпидемиягача ҳам ишлар яхши эмасди ва уларнинг ташқи қарзлари сезиларли даражада ўсиб кетди.\nАсосий ёрдам пакетлари пандемия туфайли энг кўп жабр кўрган Италия ва Испанияга ажратилади.\nИталия 170 млрд евро, Испания 140 млрд евро олиши кутилмоқда. Ёрдам пакетининг қарийб ярми заёмлар кўринишида тақдим этилади.\nФранция 8 млрд евро миқдоридаги ўз ёрдам пакетини тақдим этди, бу маблағларнинг асосий қисми автомобилсозлик саноати учун мўлжалланган - карантин вақтида кўплаб ишлаб чиқариш корхоналари фаолияти бутунлай тўхтаб қолди.\nФранцуз ҳукумати автомобилсозларни қўллашга қарор қилди / Getty Images\nФранция ҳукумати шифокорларга гидроксихлорохиндан коронавирусни даволашда фойдаланишни тақиқлади, безгакка қарши дори воситаси бўлган ушбу препарат салбий таъсир кўрсатиш хусусиятига эга ҳисобланади.\nАввалроқ Жаҳон соғлиқни сақлаш ташкилотининг экспертлар гуруҳи гидроксихлорохин ва хлорохинни Covid-19 касаллигини даволашда қўллашни вақтинча тўхтатгани ҳақида хабар берилган эди. Бунга ушбу дорилар туфайли ўлим ҳолатининг ошгани сабаб бўлган. Олинган маълумотлар асосида мазкур дори воситаларининг самарадорлиги қайта баҳоланади.\n26 май куни Франция Соғлиқни сақлаш олий кенгаши шифохоналарда оғир аҳволда ётган беморларга гидроксихлорохин қўлламасликни тавсия қилган.\nЖССТ иккинчи тўлқин ҳақида огоҳлантирди\nЖаҳон соғлиқни сақлаш ташкилоти яна бир бор карантин чораларини барвақт бекор қилиш иккинчи тўлқинга олиб келиши мумкинлигидан огоҳлантирди. Женевада ўтган брифингда ташкилотнинг соҳадаги фавқулодда вазиятлар дастури бўйича директор Майкл Райан дунё ҳозирда коронавируснинг биринчи тўлқини ўртасида тургани ҳақида гапирган.\n«Кўплаб мамлакатларда касалланган кишиларнинг реал сони камаймоқда. Классик тушунчада касалликнинг иккинчи тўлқини ҳақида гапирганда биринчи тўлқин камайгани, сўнгра бир неча ойдан кейин иккинчи тўлқин бошланиши таъкидланади.\nБироқ биз касаллик кутилмаганда яна авжига чиқиши мумкинлигини унутмаслигимиз зарур. Агар коронавирус инфекциясига чалинишлар сони камайса, биз иккинчи тўлқинга тайёргарлик кўришимиз лозим. Бу бошқа пандемияларда ҳам кузатилган, 1919 йилда «испан гриппи» билан боғлиқ вазиятда ҳам шундай бўлган. Шу сабабли биз иккинчи тўлқинни эмас, балки биринчисининг иккинчи чўққисини кузатамиз», деган у.\nУнинг фикрича, коронавирус пандемиясининг иккинчи тўлқини пайдо бўлиши грипп мавсуми билан боғлиқ ва бу воқеа 2020 йил охирида кузатилиши мумкин.\nСўнгги ҳафталарда Ғарбдаги кўплаб давлатлар, Европа давлатлари карантин чораларини юмшатишни бошлади. АҚШнинг айрим штатлари ҳам локдаундан чиқмоқда. Испания эса 1 июлдан сайёҳларни қабул қилишга тайёр.\nБританияда шов-шувли истеъфо\nБорис Жонсон ва Доминик Каммингс / Getty Images\nБританияда Борис Жонсоннинг бош маслаҳатчиси, ўзини иҳоталаш тартибини бузган Доминик Каммингс атрофидаги можаро давом этмоқда.\nКаммингсни Борис Жонсоннинг энг ишонган одами ва «Брексит меъмори» деб аташади.\nСешанба куни Британиядаги газеталарнинг биринчи саҳифалари Каммингсга бағишланди, у душанба кунги матбуот анжуманида ўз ҳаракатларидан афсусда эмаслиги ва истеъфога чиқмаслигини маълум қилди, ҳолбуки у ўз ихтиёри билан истеъфога кетишини нафақат мухолифатдагилар, балки Консерватив партия вакиллари ҳам сўрашмоқда.\nЖурналистлар бир неча марта Каммингсни ўзининг ташаббуси билан жорий этилган тотал карантин тартибини бузгани ҳақида ёзиб чиқишди. У қатъий карантин вақтида Лондондан 400 км масофада жойлашган Дарем шаҳрига ота-онасини кўргани боргани маълум бўлди. Ҳолбуки у коронавирус аломатлари пайдо бўлгани учун ўзини ўзи изоляция қилиши керак бўлган.\nКаммингснинг ўзи Дарэмга борганини 4 ёшли ўғлини ота-онасига қолдириш мақсади билан изоҳламоқда. У ва рафиқасида касаллик аломатлари пайдо бўлгач, улар шифохонага ётқизилса, бола қаровсиз қолиб кетиши мумкин бўлган.\nСешанба куни Каммингснинг ҳаракатларидан норозилик белгиси сифатида Консерваторлар партиясининг Шотландиядаги филиали бўлмиш Консерваторлар ва юнионистлар партияси аъзоси, Шотландия масалалари бўйича вазир ўринбосари Дуглас Росс истеъфога чиқди.\nУ твиттердаги саҳифасида эълон қилган баёнотида бу лавозимда қола олмаслиги, чунки бу карантин туфайли ўз яқинларини кўришга бора олмаётган кўплаб сайловчиларга ҳурматсизлик эканини айтиб ўтган.\n«Уларга уларнинг барчаси хато қилгани, фақат ҳукумат маслаҳатчиси тўғри иш қилгани ҳақида гапиришга виждоним йўл қўймайди», деган Росс.\nБританиядаги коронавирус билан боғлиқ вазият Каммингснинг бошлиғи, Британия бош вазири Борис Жонсоннинг сиёсий фаолиятига таъсир кўрсатиши мумкин. Бош вазир бир неча марта ўз маслаҳатчисининг ёнини олиб чиқди.\nБорис Жонсон бугун парламент махсус қўмитасида чиқиш қилди. Парламентнинг 37 аъзоси иштирокидаги йиғилишда кўрилган масалалардан бири бош вазир маслаҳатчиси иши бўлди.\nЖонсон ўз маслаҳатчиси билан боғлиқ воқеа ўзининг обрўсига путур етказгани ҳақидаги гапларни рад этди ва Каммингсни ишдан бўшатишдан бош тортди.\nБу вақтда Британия карантин тартибларини босқичма-босқич юмшатишда давом этмоқда. Бош вазир шу кунларда 1 июндан бозорлар ва автосалонлар очилиши, 15 июндан барча дўконлар фаолиятига рухсат берилиши ҳақида гапирганди.\nБритания Миллий бюро статистикаси сешанба куни касаллик қурбонлари бўйича янги ҳисоб-китоб натижаларини эълон қилди. Унга кўра, мамлакатда касаллик авж олишни бошлаганидан буён 47 мингдан ортиқ киши вафот этган. Бу эса расмий статистикадагидан 10 мингга кўп. «Замин» янгиликларини «Вконтакти»да кузатиб боринг\nКоронавируснинг инкубация даври 14 кундан ошиши мумкинлиги аниқланди\nОлимлар жиддий ташвишда: 2020 йилга бориб Ер курраси…\nЧили соҳилларида 6,2 магнитудали зилзила юз берди\nНурмат Отабеков: Карантин чораларини юмшатишни кўпчилик нотўғри тушунди\n«Дунёнинг энг хавфли одами». Трампнинг жияни ўз китобида қандай даъволарни илгари сурган?\nОлимлар коронавирус мияга зарар етказиши мумкинлигидан огоҳлантирди


1980 йиллар охирида, Ўзбекистон Ҳужжатли фильмлар кинсотудиясида ишлаган пайтларимда шу ерда ишлайдиган режиссерлардан бири ўзининг “Ўзбекфильм”да ишлайдиган бир режиссер-ла ўтказган мулоқоти ҳақида гапириб берди.\nУнинг айтишича, “Ўзбекфильм”да ишлайдиган кинорежиссер ўша пайтларда “Қасоскорнинг олтин боши” номли сценарий ёзиб, шу сценарий бўйича олинаётган кинолавҳалар муҳокамасида иштирок этаётган шоир Муҳаммад Солиҳнинг бошқаларга қўяётган талабчанлигидан нолиб, шундай дебди:”Салих от всех требует чтобы они были борцами, но я не борец и не хочу бороться, а ему нравится бороться, пусть сам борется, зачем других к этому принуждать?”(Ўзбекчаси:”Солиҳ ҳаммадан курашчи бўлишни талаб Қилади, аммо мен курашчи эмасман ве мен курашишни истамайман, унга эса, курашиш ёқади, ўзи курашаверсин, бошқаларни бунга мажбур қилишнинг нима кераги бор?”).\nБундай гапларни ҳатто ўша Қайта куриш сиёсати деб номланган либерализм шабадалари эсаётган бир онда ҳам тез-тез эшитиш мумкин эди. Бу даврдан олдинги Турғунлик ва ундан кейинги Каримов диктатураси ҳақида эса, гапириб ўтирмаса ҳам бўлади.\nАммо қизиғи шунда-ки, бундай инерт ва конформист тоифанинг бир қисми кейинроқ, Каримов режимига қилган узоқ йиллик садоқатли хизматларидан сўнг бирдан, кутилмаганда кўзлари очилиб, шу пайтгача кўзи ўнгида узоқ йиллардан бери амалга оширилган режим жиноятларини “кўра бошладилар” ва “диссидент”га, ҳатто овози энг юксак чиқадиган “диссидент”га айландилар ва ҳатто эски диссидентларга, самимий курашчи, ватанпарварларга насиҳатлар ва ҳатто ифтиролар ҳам кила бошладилар.\nБу тоифанинг бир қисми, Ўзбекистон миллий хавфсизлиги тарафидан мухолифат ичига киргизилган каламушлар бўлса, бошқа бир қисми режимга қилган садоқатли хизматига қарамaй, шунга лойиқ мукофот ололмаган аламазадлар эди. У ҳолда ҳам, бу ҳолда ҳам, бу – халқ дарди билан иши йўқ бир тоифа бўлиб, уларнинг асос мақсади – ўз қурсоқлари эди.\nУмуман, ҳозирги кунга келиб, ўзбек диссидентлик ҳаракати ичида жуда кўп сохта қаҳрамонлар пайдо бўлди. Аслида, бундай сохта қаҳрамонларнинг яратилиш схемаси жуда жўн, масалан, бу схемага мисол бўладиган, ўзим гувоҳ бўлган бир воқеани сўзлаб бераман.\nМустақиллик ҳаракати тафсилотларидан унча хабари бўлмаган диссидентлардан бири Мустақиллик кунига атаб, “Мустақиллик учун курашган инсонлар” сарлавҳаси остида рўйхат туза бошлади ва рўйхатнинг тепасидаги ўринлардан бирига бир журналистнинг исмини ёзди.\nБу журналист ўз номини бундай ғаройиб рўйхат тепасида кўриб, ҳайратга тушди ва “ҳай, биродарлар, мен мустақиллик учун курашганим йўқ-ку, мен доим Совет Иттифоқининг сақланиб колишини истаганман, ҳозир қам Совет Иттифоқи қайтиб келишини орзу қиламан, мен ҳатто Каримов сиёсатига ҳам қарши эмас эдим, фақат 1999 йил воқеларидан кейин, фикрим ўзгарди”, деди самимият билан.\nАгар бу журналист самимий бўлмаганида эди, у бугун мутлақо мустақиллик курашчилари рўйхатининг бошида турган бўлар эди.\nМустақиллик арафасида Конформист қандай қилиб, “Диссидент”га айланишиига доир яна бир ибратли воқеани менга “бирлик”чилардан бири сўзлаб берган эди.\nУнинг айтишича, ҳаракат аъзоларидан бирини милиция олиб кетибди, маҳалладилар билан буни муҳокама қилишаётганда, у ердаги конформист фаоллардан бири:”Э, айби бордир-ки, милиция олиб кетган, айби бўлмаса, нимага олиб кетади?” деб ақл авваллик қилибди.\nМухолифатчи:”Ҳеч кандай айби йўқ эди”, дейишига қарамай, бояги одам ўз сўзида туриб олибди.\nОрадан бир ҳафта ўтмай, ушбу конформистнинг ўзи мухолифатчининг олдига йиғлаб келиб, ўғлини милиция олиб кетганини, унинг чўнтагига наркотик ташлаб, қамашганини айтиб, зор йиғлабди.\nБундай воқеадан хафа бўлиш ўрнига хурсанд бўлган мухолифатчи уни мазах қилиб:”Айби бордир-ки, қамашган, бизнинг милиция айбсизларни қамамайди, бир ҳафта олдин айтган гаплариниз эсингиздами?”, деб кулган.\nКонформизм ва ватанпарварлик туйғуларига оид яна бир воқеа билан рисолани битиришимиз мумкин.\n“ЭРК” партияcи энди тузилган пайтларда партия раҳбари Муҳаммад Солиҳнинг шофери менга ўз маҳалласидаги қариялардан бири билан ўтказган диалогини гапириб берди. Унинг айтишича, қария Муҳаммад Солиҳ ҳақида гапирар экан, “Нима қилади мансабга интилавериб, тинчгина юравермайдими?” дебди. Бунга жавобан, шофер:”У киши сизлар учун қайғуряпти, сизлар ҳам яхши яшашингизни истайди, у ўзига тўқ, бой одам, агар истаса, ҳозир ҳам мазза қилиб яшаши мумкин”, деганидан кейин чол бирдан ўзгариб, Муҳаммад Солиҳни дуо қила бошлабди.


21 март 2020, 13:39\nЎзбекистонда бўлиб турган хорижий фуқароларнинг визаси автомат равишда 5 майга қадар узайтирилади.\n21 март 2020, 12:43 1\nСоғлиқни сақлаш вазирлиги Ўзбекистонда коронавирус билан боғлиқ вазиятни ёритиб бориш учун расмий сайтни ишга туширди. Сайтда ҳар кунлик ҳисобот, инфекциядан ҳимояланиш учун тавсиялар ва зарур маълумотлар эълон қилинади.\n21 март 2020, 12:25\nЎзбекистон президенти фармони билан Россия ташқи ишлар вазири Сергей Лавров «Дўстлик» ордени билан мукофотланди.\n21 март 2020, 11:56 1\nCOVID-19 аниқланган ҳолатлар 37 тага етди — ССВ\nЎзбекистонда коронавирус аниқланган ҳолатлар 37 тага етди.\n20 март 2020, 23:32\n21−26 март кунлари Ўзбекистон фуқароларини мамлакатга қайтариш учун чартер рейслар амалга оширилади.\n20 март 2020, 23:02 2\nКаримовни судга берган Чўян Маматқулов тўлиқ оқланди\nСуд 2005 йилда Ўзбекистоннинг биринчи президентини судга берган Чўян Маматқуловни тўлиқ оқлади. Ҳуқуқ ҳимоячиси конституцион тузумга тажовуз қилиш, фирибгарлик, одам ўғрилаш ва бошқа жиноятларда айбланган эди.\n20 март 2020, 21:58\nБухорода Nexia 3 автомобилига ўрнатилган газ баллони портлашидан уч киши ҳалок бўлди, икки киши жароҳатланди. Қашқадарёда эса сомсахонадаги газ баллони портлаши натижасида етти киши, жумладан, тўрт мижоз жароҳат олди.\n20 март 2020, 21:31\nТўй, оилавий тантаналар, маърака ва маросимларни ўтказиш тақиқланди\nТўй-ҳашамлар, оилавий тантаналар, маърака ва маросим сингари оммавий тадбирлар ўтказилиши тақиқланди. Шунингдек, кўнгилочар объектлар, жумладан, чойхона ва ошхоналар фаолияти тўхтатилади.\n20 март 2020, 18:29\nЎзбекистон бош санитар врачи корнавирусга оид саволларга жавоб берди\nЎзбекистон бош санитар врачи Баҳром Алматов коронавирус бўйича мамлакатдаги вазият, ушбу инфекциянинг олдини олиш ва бошқа саволларга жавоб берди.\n20 март 2020, 16:55\nWorld Happiness Report ҳисоботига кўра, Ўзбекистон бахтли мамлакатлар рейтингида уч поғонага кўтарилиб, 38-ўринни эгаллади. Тошкент — аҳолиси энг оптимист шаҳар бўлди.\nАктриса Ойбарчин Бакирова оламдан ўтди\nЎзбекистон халқ артисти Ойбарчин Бакирова 70 ёшида оламдан ўтди.\n20 март 2020, 15:57 2\nТошкентда ер нархининг минимал қийматлари белгиланди\nТошкент ҳокими қарори билан пойтахтда бўш турган ер участкаларининг бошланғич нархлари белгиланди.\n20 март 2020, 15:37\n21 март куни қарийб бутун мамлакат бўйлаб ёмғир ёғиши, шамол тезлигининг кучайиши ва ҳаво ҳароратининг +18 даражагача тушиши кутилмоқда.\nФуқаролар Ғалабанинг 75 йиллиги шарафига очилаётган Шон-шараф музейини ташкил этишда қатнашишлари мумкин. Мудофаа вазирлиги музей учун экспонат ва материаллар қабул қилмоқда.\n20 март 2020, 10:51\nАТ ва коммуникациялар вазирига янги ўринбосар тайинланди\nЖамшид Эгамбердиев АТ ва коммуникацияларни ривожлантириш вазири ўринбосари этиб тайинланди. У инвестициялар ва молия масалаларига жавоб беради.\n1 … 701 702 703 704 705 706 707 … 1416


18 Декабрь 2016 21:24 819\nБир деҳқон ҳар куни нонвой дўстидан иккита нон сотиб оларди. Бир куни нонвой унга ҳар куни нон учун пул тўлаш ўрнига бир ойда икки марта икки килодан сариёғ келтиришни таклиф қилди. Деҳқон жон деб рози бўлди. Чунки у энди нон учун пул тўлаши шарт эмасди-да. Бир қанча муддат ишлар кўнгилдагидек кетди. Аммо бир куни деҳқон сариёғ олиб келганда, нонвой сариёғни кўриб, ўйланиб қолди: "Бу сариёғ икки килога ўхшамайди…" Деҳқон кетгач, сариёғни тарозида тортиб кўрган эди, унинг 160 грамм кам экани маълум бўлди.\nНонвой деҳқонга бир сафарча индамай туришни маъқул кўрди. Аммо кейинги сафар ҳам тортиб кўриб, сариёғнинг келишилганидан 160 грамм кам эканлигини билгач, жаҳли чиқди. Судьянинг олдига бориб, деҳқондан арз қилди.\nСудья деҳқонни чақиртириб, ундан сўради:\n“Уйингда тарозинг борми?”\n“Эски тарозим бор. Аммо унинг тошлари йўқ,”деди.\nСудья ҳайрон бўлиб яна сўради:\n“Унда қандай қилиб нонвойга беришинг керак бўлган сариёғни тортасан?”\nДеҳқон тушунтира кетди:\n“Камина ҳар куни нонвойдан иккита нон оламан. Ҳар бир ноннинг оғирлиги бир килодан бўлганлиги учун тарозининг тоши ўрнига шуларни қўйиб, сариёғни тортаман.”\nСудья кулиб қўйди ва деҳқоннинг уйга кетишига рухсат берди.\nСудья эртасига нонвойнинг дўконига борди ва бир кило нон беришини сўради. Кейин нонвой берган нонни тарозида тортиб кўрмоқчилигини айтди. Нонвой қизариб кетди. Аммо сездирмасликка уриниб:\n“Бу бир килолик нон, тақсир,” деди таъкидлаб.\nСудья ундан талаб қилгач, нонни тортиб кўрсатишга мажбур бўлди. Натижада, ноннинг саксон грамм озлиги маълум бўлди. Судья деҳқоннинг ёлғон гапирмаганига амин бўлди ва деди:\n“Сен деҳқонни жазолашимни сўраган эдинг. Энди билсам, ўзингни жазолаш керак экан. Деҳқон сени алдамаган, у сариёғни бераётган нонларинг билан тортган, холос. Сен эса нафақат деҳқонни, балки бутун қишлоқ аҳлини алдаб келгансан…”\nНемис тилидан Ҳомид Раҳмон таржимаси\n2017-02-26 17:55:39 3126\n2017-01-11 16:01:11 1284


Саудия Арабистони пойтахтида кучли портлаш овози эшитилди - Parstoday\nЯнвар 23, 2021 16:35 Asia/Tashkent\nОммавий ахборот воситалари Саудия Арабистонининг пойтахти Ар-Риёд шаҳрида кучли портлаш овози эшитилганини хабар қилишди.\nФорс ахборот агентлигининг хабар қилишича, бугун эрталаб Саудия Арабистонининг пойтахти Ар-Риёд шаҳрида кучли портлаш овози эшитилди ва шаҳарни ларзага келтирди.\nХабарда айтилишича, портлаш Саудия Арабистони ракетага қарши мудофаа тизимини Ямандан учирилан баллистик ракега тегиши туфайли юз берган.\nСаудиялик фаоллар ва интернет фойдаланувчилари портлашдан кейин осмонда ҳосил бўлган тутун суратларини ижтимоий тармоқларда жойлаштиришди.\nAl-Jazeera телеканали ҳам Саудия Арабистони мудофаа тизими Ар-Риёд осмонида Яман армияси ва кўнгилли кучлари томонидан отилган ракетани тутиб йўқ қилишганини хабар қилди.\nАммо Саудия Арабистонининг расмий манбалари портлаш ҳақида бирон хабар тарқатишмаган.\nЯман армияси ва халқ кўнгилли кучлари деярли ҳар кун ракеталар орқали Арабистон ҳудудларини нишонга олишади. Яманликлар Ол Сауд режими ва унинг бошчилигидаги коалицияни Яман халқига қарши жиноятлари ва тажовузларига қарши аксиламал кўрсатишда бу режим минтақаларини нишонга олишади.\nракеталарга қарши система\nСаудия Арабистонда портлаш\nЯмандан учирилган баллистик ракета


РАМАЗОН – ОЙЛАР САРДОРИ...\nАллоҳга беҳисоб шукроналар бўлсинки, жаннатмакон ўлкамизнинг мўмин мусулмонлари ойларнинг саййиди ва фазилатлиси бўлмиш Рамазонни кўтаринки руҳда, завқу шавқ билан кутиб олмоқдалар. Рамазон ойининг фазилатларини санаб тугатиб бўлмайди. Исломнинг бош манбаи – Қуръони карим шу ойда нозил бўлган.\nРамазон ойининг рўзасини тутиш Қуръони карим ва суннат ҳукми билан фарз қилинган.\n“Эй имон келтирганлар! Сизлардан олдинги умматларга фарз қилингани каби сизларга ҳам рўза тутиш фарз қилинди, шояд у сабабли тақволи бўлсанги ”. (Бақара сураси, 183)\nАллоҳ таоло мўминларга қарата олдин ўтган бошқа қавмлар каби ислом умматига ҳам рўза фарз қилингани хабарини бермоқда. Зеро, рўза ибодати билан нафс тарбияланади, оч юриб тўқликнинг қадрига етади, бу билан етим-есим, бева-бечораларга нисбатан кўнглида раҳм-шафқат ҳислари уйғонади.\n“Бақара” сурасининг 184-оятида “Саноқли кунларда, Бас, сизлардан ким бемор ёки сафарда бўлса, саноғи бошқа кунлардандир. Мадори етмайдиганлар зиммасида мискин кимсанинг (бир кунлик) таоми фидядир. Кимки ихтиёрий равишда зиёда хайр қилса (яъни, лозим бўлганидан ортиқ фидя берса), ўзига яхши. Агар билсангиз, рўза тутишингиз (фидя бериб тутмаганингиздан) яхшироқдир” дейилади.\n“Саноқли кунлар” дейилишидан мурод, Рамазон ойи рўзаси ойнинг чиқиши ва ботишиг қараб ўттиз кун ёки йигирма тўққиз кунга ҳам тўғри келиб қолиши назарда тутилган. “Қодир бўлмаган кишилар” дейилганида кексайиб ёки оғир беморлик туфайли ёҳуд бошқа узрли сабабларга кўра рўза тутишга ярамайдиган кишилар назарда тутилган. Бу тоифа кишилар ҳар бир кун учун бир мискин кишининг кунлик таоми миқдорида фидя (бадал) тўлашлари лозим. Шунингдек, ҳомиладор, эмизикли аёл, мусофир, оғир ва масъулиятли вазифаларни бажарувчилар ҳам Рамазон ойи рўзасини тутмасликларига ва албатта қазосини адо этиш (кейинчалик тутиб бериш) шарти билан уларга рухсат берилган.\nАммо бу дегани арзимас сабабларни рўкач қилиб, ўзини узрлилар қаторига қўшиб олиш дегани эмас. Иложи борича рўзани қолдирмай тутган киши жуда катта савоб ва охират мукофотларига эришади. Узрли сабабли рўза тута олмаётганлар ҳам рўза тутганлар олдида одоб сақлаши лозим. Рўзадорлар олдида овқатланиш, ичимликлар истеъмол қилиш нафақат рўзадога нисбатан балки, Рамазон ойига нисбатан ҳам ҳурматсизлик саналади.\nРамазон ойи халқимиз томонидан асрлар давомида эзгулик ва маънавий поклик, қаноат ҳамда шукроналик рамзи сифатида алоҳида қадрлаб келинади. Бу ойда бошқа ойга нисбатан ёрдамга муҳтожларга, бемор-ногиронларга ёрдам қўлини чўзиш фазилати улуғ саналади. Чунки, Расулуллоҳ соллаллоу алайҳи васаллам ҳам Рамазон ойида одамларнинг энг сахийси бўлганлари тўғрисида ҳадислар мавжуд. Рамазон ойида қилинган битта хайрли иш учун бошқа ойларга нисбатан минг баробардан кўп савоб ёзилади. Шундай экан, бу ойни ғанимат билиб, савобли ишларни кўпайтириб олмоқ керак.\nМуборак Рамазон ойи шарофатидан диёримиз янада обод ва кўркам бўлсин, халқимизга берилаётган неъматлар янада зиёда ва баракотли бўлсин.\nНаманган тумани бош имоми ва “Умарбой ҳожи”


Бекобод шаҳри ҳокими ишдан бўшаётганини эълон қилди - xabar.uz\nБекобод шаҳри ҳокими ишдан бўшаётганини эълон...\n12.05.2022 10:34 0 2810\nТошкент вилояти Бекобод шаҳри ҳокими Зафар Файзуллаев бугун, 12 май куни ижтимоий тармоқдаги саҳифаси орқали ишдан бўшаётганини эълон қилган ва аҳоли билан хайрлашган.\n«Ҳурматли ҳамшаҳарлар, дўстлар. Бугун мени Бекобод шаҳар ҳокими сифатида ваколатим якунига етди.\nБу буюк шаҳарга раҳбар этиб тайинлаганлари учун ҳурматли Президентимиз Шавкат Миромоновичга чексиз ҳурматимни ва миннатдорлигимни билдираман. Шу 5 йил давомида ҳурматли Президентимиз доим ўз меҳрларини Бекобод шаҳрига ва унинг меҳнаткаш аҳолисига билдириб келдилар. Қилинган ишларни санаб чиқсак, қоғозлар том-том бўлиб кетади.\nМен барча бекободликларга ҳурматимни билдириб, уларнинг ҳаётларида омад ва саодат тилайман.\nМен ҳам қўлимдан келганча сизлар билан ишлаб, яшаб, шу ернинг сувини ичиб, ҳавосидан нафас олиб, тузини еб, фаолият кўрсатдим. Барчангизга сиҳат-саломатлик, омад тилайман. Йўл қўйилган камчиликларим учун сизлардан узр сўрайман. Хайр!», деб ёзган ҳоким.\nҲоким пости остидаги изоҳларда фойдаланувчилар омад тилаган бўлса, айримлари лавозимдан кетаётганига афсус қилишган.\nЭслатиб ўтамиз, кеча Ангрен шаҳри ҳокими бевақт ҳаётдан кўз юмганди.\nТошкент вилояти Ангрен Бекобод\nҲодиса 03/07, 17:41


она — XUTBA.UZ\nКалит сўз "она"\n10 08 2018 - 9:20 XUTBA.UZ\n19 04 2018 - 5:57 XUTBA.UZ\nИсроф динимизда қаттиқ қораланган. «Исроф» деганда кераксиз нарсаларга беҳудага пул сарф этиш, фойдасиз сарф-харажатлар ва ҳаракатлар тушунилади. Инсон табиатан исрофгарчиликка мойил жонзот саналади. Ҳар қадамда молини беҳуда сарфлайди. Қуръони каримда исрофнинг зарари, исрофгарнинг мазаммати ҳақида бир неча ояти карималар бор. Аллоҳ таоло айтади: «(Бахиллик қилиб) қўлингизни бўйнингизга боғлаб ҳам олманг. (Исрофгарчилик қилиш билан) уни\n06 04 2018 - 9:33 XUTBA.UZ\nИсломий одоб китобларимизда онага ҳурмат ва хизмат кўрсатиш отадан олдин келиши буюрилган кўрсатамалардан ҳисобланади. Ҳадис. Пайғамбаримиз соллаллоҳу алайҳи васаллам урушда қатнашиш бўйича маслаҳат олгани келган бир одамдан: – Онанг борми?, – деб сўрадилар. – Ҳа, – деди. – У ҳолда унинг хизматидан айрилма, чунки жаннат оналарнинг оёқлари остидадир, – дедилар. (Насоий, Ибни Можа, Ҳоким) *** Баҳз бин Ҳакам отасидан, у\n06 04 2018 - 9:22 XUTBA.UZ\nҲар бир пайғамбар ўз онасидан ҳам устун бўлади. Шунга қарамай пайғамбарлар ҳам оналарига ҳурмат кўрсатиб, хизматларини қилганлар. Одоб китобларимизда кофир бўлган ота-онага хизмат қилиш, нафақаларини бериш, зиёрат этиш керак. Куфрга сабаб бўладиган нарсаларни қилдиришидан қўрқса, зиёрат қилишга борилмайди, дейилган. (Баззозия) Ривоятларда келишича, Пайғамбаримиз соллаллоҳу алайҳи васаллам оналарини эсга олганларида кўзларига ёш тўларди. Бир куни ёнларидаги


Россия Афғонистонга инсонпарварлик ёрдами жўнатади - 25.10.2021, Sputnik Ўзбекистон\nРоссия Афғонистонга инсонпарварлик ёрдами жўнатади\nАфғонистонга юбориладиган инсонпарварлик ёрдами озиқ-овқат ва тиббиёт воситаларидан иборат бўлади. 25.10.2021, Sputnik Ўзбекистон\nТОШКЕНТ, 25 окт – Sputnik. Москва шу ҳафта Афғонистонга инсонпарварлик ёрдамини жўнатишни мўлжалламоқда. Бу ҳақда РИА Новостига Россия президентининг Афғонистон бўйича махсус вакили Замир Кабулов маълум қилди.У юкларни етказиб беришда, жумладан, Россия Мудофаа вазирлиги ва ФВВ қатнашишини таъкидлади.Кабуловнинг сўзларига кўра, нафақат гуманитар ёрдам етказиб берилади, балки у ердан Россия фуқаролари ва талабалар олиб келинади.20 октябрь куни Москвада Афғонистонга оид Москва шаклидаги маслаҳатлашувларнинг учинчи йиғилиши бўлиб ўтган эди. Унда Россия ташқи ишлар вазири Сергей Лавров Москва яқин вақт ичида Афғонистонга инсонпарварлик ёрдамини жўнатишини маълум қилган эди.Эслатиб ўтамиз, Ўзбекистон сентябрь ўрталарида қўшни мамлакатга 1,3 минг тонналик инсонпарварлик ёрдамини жўнатган эди. Бундан ташқари, республика Хитой, Покистон ва Ҳиндистон каби мамлакатлар билан афғон халқига ёрдам бериш масалаларини муҳокама қилмоқда.\nафғонистон, инсонпарварлик ёрдами, россия\nАфғонистонга юбориладиган инсонпарварлик ёрдами озиқ-овқат ва тиббиёт воситаларидан иборат бўлади.\nТОШКЕНТ, 25 окт – Sputnik. Москва шу ҳафта Афғонистонга инсонпарварлик ёрдамини жўнатишни мўлжалламоқда. Бу ҳақда РИА Новостига Россия президентининг Афғонистон бўйича махсус вакили Замир Кабулов маълум қилди.\n“Биз бу ҳафта рўй беришига жуда умид қиляпмиз... озиқ-овқат ва тиббиёт воситалари”, - деди Кабулов.\nУ юкларни етказиб беришда, жумладан, Россия Мудофаа вазирлиги ва ФВВ қатнашишини таъкидлади.\nКабуловнинг сўзларига кўра, нафақат гуманитар ёрдам етказиб берилади, балки у ердан Россия фуқаролари ва талабалар олиб келинади.\nБМТ Ўзбекистон орқали Афғонистонга гуманитар ёрдам жўнатади\n13 Октябр, 13:21\n20 октябрь куни Москвада Афғонистонга оид Москва шаклидаги маслаҳатлашувларнинг учинчи йиғилиши бўлиб ўтган эди. Унда Россия ташқи ишлар вазири Сергей Лавров Москва яқин вақт ичида Афғонистонга инсонпарварлик ёрдамини жўнатишини маълум қилган эди.\nЭслатиб ўтамиз, Ўзбекистон сентябрь ўрталарида қўшни мамлакатга 1,3 минг тонналик инсонпарварлик ёрдамини жўнатган эди. Бундан ташқари, республика Хитой, Покистон ва Ҳиндистон каби мамлакатлар билан афғон халқига ёрдам бериш масалаларини муҳокама қилмоқда.\n06:30Пишган гуручни узоқ сақлаш соғлиқ учун хавфли бўлиши мумкин\nКечаРоссия Европага темир-терсак билан “зарба” берди\nКечаМия фаолиятини яхшиловчи энг яхши беш ичимлик\nКеча“Омикрон” пандемияни тугатиши мумкин – вирусолог\nКечаЖозе Моуринью Ўзбекистон делегациясини чопонда кутиб олди\nКечаШавкат Мирзиёев Қозоғистонга ташрифи олдидан берган интервьюсида нима деди\nКечаАИС президенти: Ўзбекистонлик талабалар – Россияда энг фаоллардан бири\nКечаВладимир Путин Ҳиндистонга боради\nКечаТошкентлик уста ногиронлар учун иш ўринлари ташкил қилди\nКеча"Дубляж қироли" Санжар Саъдуллаев вафот этди\nКечаЕвроосиё транспорт “қовирғаси” сиз ва биз учун: ЕОИИ савдо амбицияларининг сири нимада\nКечаПарвозда туғилган болакайга Аэрофлотнинг бир умрлик олтин картаси совға қилинади\n3 ДекабрНАТО “Россия режими” билан Эстонияда танк жангига киришди\n3 ДекабрАндижон давлат чет тиллар институти – президент қарори\n3 ДекабрҚозоғистон АЭС қуради - Назарбоев\n3 ДекабрҚишлоқ хўжалиги соҳасида вазни 100 килогача бўлган дронлардан фойдаланишга рухсат берилади\n3 ДекабрТошкентда Москва яқинидаги жанг хотирасига бағишланган тадбир бўлиб ўтди - видео\n3 ДекабрЕОИИда мигрантлар қандай муаммоларга дуч келмоқда?\n3 ДекабрМирзиёев 5-6 декабрь кунлари давлат ташрифи билан Қозоғистонда бўлади\n3 ДекабрЯқин 5 йилда Ўзбекистонда нечта ГЭС қурилади?


Ёзувчи бадиий асар ёзар экан, ўз фикрларини ифодалашда бадиий тил ва бадиий тасвирларни қўллаш билан биргаликда, халқ мақоллари, мифлар, топишмоқлар ва ҳикматли сўзлардан ҳам фойдаланади. «Алкимёгар» асарида ҳам ёзувчи Пауло Коэло асар бадиийлигига алоҳида фусун ва мазмун бағишлаш мақсадида ҳикматли сўзларни кенг қўллаган. Ушбу асарда Оскар Уайлднинг: «Одамзод доимо ҳаётдаги энг севган нарсасини барбод қилади», деган фикри бор. Ҳақиқатдан ҳам шундай. Баъзан мақсадимизга етишга бир қадам қолганда, орқага қайтиш ҳисси пайдо бўлади, гўёки мағлуб бўлгандек бир зумда чекинамиз. Бу эса иродасизлик, қатъиятсизлик белгисидир. Демак, ҳикматли сўзлар зимдан тарбиялаш ва дидактик юк ташиш хусусиятига ҳам эгадир. Бундан ташқари, асарда тақдир, дунёнинг ўткинчилиги, одам ва олам, қаҳр ва меҳр каби азалий тушунчаларнинг изоҳини ўзида мужассамлаштирган ҳикматли сўзларни ҳам учратишимиз мумкин:\nАсарда «Нега руҳ беором? Нега инсон бу оламнинг сир-синоати ва номукаммаллигини билишга интилади? Бахт нима, муҳаббат нима, қачон келади? Кимдан нажот ва мужда кутиш лозим – тушларданми, фолу ромларданми, китобларданми, Худоданми? » деган саволларга жавоб изланади ва бу саволларга атрофлича жавоб берилади.\nUmr manzaralari 123 hech iloji baribir qochib\n18 - Yanvar tungi 23:40 va nihoyat man rosa kuttirgan sog'intirgan yomg'ir keldi. Tashqariga yugurib chiqtim yomg'irga o'zimni urmoqchi bo&#... IBRATLI DUNYO.171\nЮз берган кучли тўфондан бир бой кишининг барча мол-дунёси сувга ғарқ бўлибди. Бутун бойлиги бирпасда йўқ бўлганига чидамаган бой кўчаларда фарёду-фиғон чекиб й...